Mengapa pesta buku meriah luar biasa tahun ini?

Sepanjang minggu lalu, Pesta Buku Antarabangsa Kuala Lumpur (PBAKL) berlangsung dengan meriah.Dari pemerhatian dan maklum balas orang ramai di media sosial, kemeriahannya luar biasa daripada tahun-tahun sebelumnya.Pada hujung minggu ketika PBAKL itu berlangsung, kehadiran orang ramai di Pusat Dagangan Kuala Lumpur (WTC), tempat pesta itu berlangsung melimpah ke pusat membeli belah bersebelahan, Putra Sunway.Semasa hari-hari bekerja, orang ramai tetap mengerumuni pesta ini, sesuatu yang tidak berlaku pada tahun-tahun sebelum ini.Mungkin PBAKL kali ini diadakan pada cuti sekolah yang membolehkan para murid mengunjunginya.Ia menjadi lebih bermakna apabila difikirkan bahawa negara sedang dilanda inflasi dengan cabaran keselamatan makanan.Dalam keadaan ini pun, sebahagian masyarakat masih bersedia untuk membeli buku yang sentiasa dianggap sebagai barang tidak perlu.Buku bukanlah dikira barang mewah.Hanya buku-buku import berkulit keras yang kini harganya mencecah lebih seratus ringgit sebuah akibat daripada kejatuhan ringgit berbanding dolar Amerika Syarikat boleh dianggap sebagai barang mewah.Tetapi untuk membaca buku bermutu luar negara kini tidak perlu membeli buku kertas.Seseorang hanya perlu membaca e-buku yang banyak dalam internet sama ada secara percuma atau dengan bayaran harga murah.Buku-buku bahasa Melayu berbentuk e-buku pula boleh dipinjam dari Perpustakaan Negara secara percuma.Tetapi masyarakat masih tidak puas hati dengan e-buku.Mereka masih tetap mahu memiliki buku kertas yang boleh disimpan.Walaupun mutu buku bahasa Melayu secara umumnya lebih rendah daripada buku import dalam pelbagai segi, dari penulisan dan penyuntingan hinggalah kepada reka bentuk dan percetakan, namun sebahagian besar rakyat ini meminati buku yang diterbitkan oleh penerbit tempatan.Sokongan dari peminat-peminat buku inilah yang mendorong penerbit tempatan untuk terus menerbitkan buku walaupun menghadapi risiko kerugian.Malah ada antara mereka yang saya kenal menceburi industri bukan kerana keuntungan semata-semata tetapi oleh kerana minat terhadap dunia buku ini.Mereka adalah aktivis buku, baik sebagai penerbit atau penjual buku.Tanda-tanda awal bahawa PBAKL kali ini akan meriah kelihatan sejak sebulan lalu apabila para penerbit sibuk mengejar masa untuk mengeluarkan buku baru.Mereka ghairah mencari manuskrip, melakukan penyuntingan dan menghantarnya untuk dicetak.Mereka mengharap pesta buku kali ini dapat memberikan keuntungan setelah dua tahun hanya bergantung pada jualan secara dalam talian.Saya pergi ke PBAKL ini pada Ahad lalu dan mendapati LRT dan komuter penuh sesak dengan pengguna yang pergi balik dari WTC.Ada dua laluan keretapi yang membawa penumpang ke WTC iaitu LRT di stesen PWTC dan Komuter KTM di stesen Putra.Di sebelah petang, Komuter dari stesen Putra hingga ke destinasi-destinasi Negeri Sembilan penuh dengan penumpang.Bagi peminat buku tentunya keadaan ini menggembirakan kerana sejak akhir-akhir ini terdapat tanda bahawa minat orang ramai terhadap buku sudah begitu merosot hinggakan pada bulan lalu saja, satu perbincangan timbul bahawa banyak kedai buku ditutup kerana tidak dapat meneruskan perniagaan.Perhatian berat diberikan terhadap kemungkinan nasib buku di negara ini berada di penghujungnya.Hasil sebenar dari PABKL akan hanya diketahui selepas penganjur menerima laporan dari para peserta yang terdiri daripada penerbit dan penjual buku mngenai kutipan jualan dan maklum balas.Namun selepas seminggu saja, iaitu pada Khamis lepas, ada penerbit yang sudah menyatakan rasa syukur kerana jualan melepasi sasaran.Ada penerbit yang hanya mencetak bukunya pada bilangan kecil mendapati sebahagian bukunya habis terjual.Keadaan ini bukanlah suatu yang lumrah kerana dalam pesta-pesta buku yang lalu banyak penerbit yang mengeluh kerana jualan mereka tidak dapat memenuhi kos operasi sepanjang pameran.Keluhan ini turut kedengaran dalam pesta sebelum ini, iaitu pada tahun 2019.PBAKL tidak diadakan selama dua tahun iaitu 2020 dan 2021 akibat pandemik Covid-19.Ini adalah juga dikatakan satu faktor mengapa tahun ini ia mendapat sambutan meriah.Tetapi kalau masyarakat, terutama generasi baru sudah kehilangan minat terhadap buku, mengapa pula mereka mengambil peduli terhadapnya?Dari pemerhatian saya, terdapat ramai kanak-kanak dan remaja yang datang.Sama ada yang datang bersama keluarga, dengan kawan, rombongan sekolah atau berseorangan.Ada antara mereka merupakan pengunjung kali pertama ke pesta buku.Mereka ini adalah generasi gajet iaitu hidupnya bermula dengan pendedahan kepada telefon pintar atau tablet, dan bukannya buku.Tentulah tidak semua mereka ini akan menjadi peminat buku.Mereka mungkin datang untuk bersuka ria dan melihat apa yang ada pada pesta ini.Tetapi dari pemerhatian saya, generasi baru ini tetap membelek-belek buku dan membelinya.Ada yang turut duduk mendengar ucapan-ucapan penulis menerangkan mengenai buku mereka, malah meminta tanda tangan autograf.Maknanya mereka mulai berjinak pada budaya perbukuan.Dalam hal ini, perlu juga melihat konteks PBAKL dalam masyarakat negara ini.Walaupun namanya Pesta Buku Antarabangsa, tetapi apa yang dikatakan antarabangsa, iaitu penglibatan peserta dari luar amatlah kecil sekali.Adalah saya melihat reruai peserta Turki.Tetapi untuk mengatakan ia merupakan pesta nasional juga, tidak boleh.Penyertaan daripada penerbit bahasa Cina dan India tidak kelihatan.Begitu juga penerbit dari Sarawak dan Sabah.PBAKL didominasi oleh penjual buku-buku Melayu.Walaupun terdapat ramai juga penerbit dan penjual buku bahasa Inggeris.Oleh kerana sebahagian besar orang Melayu adalah konservatif, maka tidak hairanlah, PBAKL ini dipenuhi dengan penerbit dan penjual buku agama Islam.Ini kerana buku-buku agama lebih laris daripada buku jenis lain.Namun begitu begitu, buku alternatif bukan arus perdana seperti dari golongan kiri tetap berpeluang menjual buku di situ.Selain itu, penglibatan agensi-agensi kerajaan yang didominasi Melayu adalah besar dalam PBAKL, dari Perpustakaan Negara, Dewan Bahasa dan Pustaka dan universiti-universiti awam yang menambah meriah pesta ini.Seperkara lagi ialah hubungan rapat pesta buku ini dengan masyarakat Melayu.Orang Melayu adalah kaum konservatif yang tidak mempunyai pesta untuk meluah perasaan.Umumnya mereka tidak pergi ke konsert atau menonton teater.Tiada majlis tari-menari atau perarakan suka ria.Apa yang ada ialah pesta membeli-belah. Maka PBAKL menjadi tumpuan keluarga untuk melakukan rekreasi.Dalam pada itu, budaya buku dan intelektual dalam masyarakat tidaklah tinggi.Buku yang laris adalah dalam bentuk ringan dan menghiburkan.Novel-novel popular adalah jauh lebih laris daripada karya sastera.Buku motivasi dan resipi lebih diminati daripada buku politik, sejarah dan sains.Buku agama yang laris adalah tajuk biasa yang sering diutarakan oleh penceramah.Pun begitu, buku-buku serius sarat intelektual tetap ada tempat di PABKL.Satu lagi kepentingan PBAKL adalah ia merupakan satu-satunya tempat untuk mencari buku terutama dalam bahasa Melayu.Ini kerana hampir tiada kedai buku Melayu sebenar di negara ini. Ia hampir pupus.Apa yang dikatakan kedai buku sebenar ialah ia menjual hampir semua tajuk buku Melayu yang masih ada dalam pasaran, sama ada buku terkini atau lama.Kedai buku yang ada kini hanya menjual sebilangan kecil buku dalam bahasa Melayu,Jika seseorang hndak mencari sesuatu tajuk, besar kemungkinan dia akn gagal.Melalui secara dalam talian juga tidak membantu. Buku yang mereka jual juga terhad.Saya mengunjungi PBAKL hampir setiap tahun sejak tahun 1983.Akan sampai masanya saya tidak lagi mampu mengunjunginya.Tetapi kemeriahan PBAKL tahun ini memberi harapan bahawa dunia buku akan terus wujud untuk banyak tahun lagi.


Sorry.


Saham Credit Suisse merosot teruk sejak krisis kewangan 2008

Saham Credit Suisse menjunam hampir 15% pada Khamis apabila gergasi perbankan Switzerland yang dilanda skandal itu mencatatkan kerugian tahunan terbesarnya sejak krisis kewangan 2008, beri amaran ia jangka akan kekal teruk pada 2023.
Bank kedua terbesar Switzerland, yang melancarkan rancangan penstrukturan semula pada Oktober itu, melaporkan kerugian bersih 7.3 bilion franc Swiss (AS$7.9 bilion, RM34.14 bilion) untuk 2022.
Ia merupakan keputusan tahunan terburuk bagi pemberi pinjaman yang berpangkalan di Zurich sejak ia menurunkan lebih lapan bilion franc Swiss semasa krisis kewangan global 15 tahun lepas.
Keputusan itu menyebabkan saham menjunam, ditutup 14.7% pada 2.77 franc Swiss sesaham, manakala indeks SMI utama bursa saham Switzerland turun 0.5%.
Sejak Mac 2021, saham bank itu telah hilang lebih 75% daripada nilainya.
Penstrukturan semula bank itu tertumpu kepada pengurangan secara drastik skala unit perbankan pelaburannya, yang merupakan nadi kepada rentetan skandal, termasuk kejatuhan dana Archegos Amerika Syarikat.
Memetik kesan daripada caj penstrukturan semula dan keluarnya daripada perniagaan bukan teras, Credit Suisse berkata dalam satu kenyataan, ia "juga menjangkakan kumpulan itu melaporkan kerugian besar sebelum cukai pada 2023".
Kos penstrukturan semula dianggarkan sekitar 1.6 bilion franc Swiss tahun ini dan sekitar satu bilion franc pada 2024.
Ketua eksekutif Ulrich Korner berkata bank itu mempunyai "rancangan jelas untuk mewujudkan Credit Suisse baharu".
Pada suku terakhir, kerugian bersihnya yang boleh diagihkan kepada pemegang saham berjumlah hampir 1.4 bilion franc Swiss.
"Suku keempat yang lemah menyimpulkan 2022 yang mengerikan, jelas salah satu tahun terburuk dalam sejarah 167 tahun Credit Suisse," kata Andreas Venditti, seorang penganalisis di pengurus pelaburan Switzerland Vontobel, sambil menyifatkan bank itu melaporkan kerugian dalam tujuh daripada sembilan suku yang terakhir.
"2024 mungkin membawa pemulihan, walaupun dengan kemungkinan keuntungan kecil. Transformasi kepada 'Credit Suisse baharu' akan mengambil masa."


Pengurangan cukai korporat mungkin dipertimbang jika pertumbuhan kukuh, kata Zafrul

Malaysia tidak mampu untuk melaksanakan pengurangan cukai korporat yang berada di paras 24% ketika ini melainkan asas-asas cukai dapat diperluas dan negara berupaya mengekalkan trajektori pertumbuhan lebih kukuh berbanding purata, kata Menteri Kewangan Tengku Zafrul Aziz.“Jika kita lihat cukai pendapatan korporat, ia memaparkan bahagian besar daripada hasil kerajaan persekutuan iaitu kira-kira 32.8% termasuk cukai pendapatan petroleum dan dalam keadaan defisit fiskal yang makin meluas dan dianggarkan sekitar 6.5% tahun ini akibat pandemik Covid-19.“(Oleh itu) saya percaya Malaysia pada masa ini tidak berada dalam kedudukan untuk mampu melaksanakan pengurangan kadar cukai berikutan salah satu masalah itu memberi kesan terhadap asas cukai.“Hanya selepas kita dapat memperluas asas cukai dan mengekalkan trajektori pertumbuhan yang lebih kukuh berbanding purata, barulah kita boleh mempertimbang kemungkinan mengurangkan kadar cukai korporat tersebut,” katanya.Beliau berkata demikian dalam program temu bual dengan media Singapura, The Straits Times bertajuk “Beyond the Pandemic: Malaysia’s Way Forward,” secara maya, malam ini.Mengulas selanjutnya, Zafrul berkata, bagaimanapun, memandangkan trend global lebih berpihak kepada penurunan cukai korporat, Malaysia pada masa depan berkemungkinan perlu menyemak semula struktur korporat agar selaras dengan pertumbuhan ekonomi lebih meluas dalam jangka pertengahan, katanya.Beliau berkata demikian bagi menjawab pertanyaan mengenai kemungkinan Malaysia mempertimbang langkah mengurangkan kadar cukai korporatnya kepada 15% dalam tempoh 3-5 tahun akan datang.Cukai korporat Malaysia adalah antara yang tertinggi di Asean dan Singapura terendah pada 17% manakala Vietnam, Thailand serta Cambodia masing-masing pada 20% dan Indonesia pada 22%.“Oleh itu, cukai korporat yang lebih rendah bukanlah satu-satunya komponen untuk menarik pelaburan langsung asing (FDI). Ini kerana terdapat faktor utama lain seperti infrastruktur baik, aspek modal insan serta peraturan yang jelas,” katanya.Dalam Kenyataan Pra-Belanjawan yang diterbitkan baru-baru ini, kementerian kewangan (MoF) berkata kerajaan sedang meneliti langkah bagi meningkatkan hasil cukai melalui peningkatan pematuhan cukai selain menangani ketirisan hasil, terutama yang melibatkan aktiviti penyeludupan barangan berduti tinggi yang dianggar berjumlah RM5 bilion.Menurut MoF, antara cadangan dalam penelitian termasuk pelaksanaan Program Khas Pengakuan Sukarela (SVDP) bagi cukai tidak langsung yang ditadbir oleh Jabatan Kastam Diraja Malaysia (JKDM).Pada masa sama, kerajaan juga sedar bahawa persekitaran pelaburan yang kondusif sama ada bagi pelaburan langsung asing atau pelaburan langsung domestik merangkumi banyak aspek, termasuk kestabilan ekonomi dan politik, dasar yang konsisten dan telus, pasaran buruh yang efisien, tahap kemudahan infrastruktur, tadbir urus yang mantap, rangka perundangan yang kukuh dan kualiti hidup yang selesa di Malaysia.Insentif fiskal termasuk cukai merupakan antara faktor penarik pelaburan berkenaan, namun ia juga boleh memainkan peranan penting sebagai alat dasar untuk memacu pelaburan di Malaysia.Bagi mengulas ketirisan hasil, MoF dalam dokumen 17 muka surat itu berkata Pasukan Kerja Pelbagai Agensi yang dipengerusikan oleh kementerian itu sebagai sebuah platform bagi merangka strategi membendung aktiviti penyeludupan telah diperkasakan melalui penyertaan Suruhanjaya Pencegahan Rasuah Malaysia dan Pusat Pencegahan Jenayah Kewangan Nasional.Dalam pada itu, menyentuh keyakinan pelabur dan FDI, Zafrul mengakui aspek itu telah terjejas teruk akibat pandemik Covid-19 dan turut berkaitan dengan keadaan politik dalam negara.“Namun, di sebalik semua ini, kita telah mencatat aliran masuk pelaburan yang lebih baik, terutamanya membabitkan FDI bagi tempoh separuh pertama 2021 berbanding tempoh sama pada 2020.“Oleh itu, jika anda teliti kadar vaksinasi Malaysia dan keadaan yang mana lebih banyak sektor ekonomi dibuka semula, kita juga pada masa sama turut menjangkakan peningkatan prospek pelaburan secara umumnya,” katanya.Malaysia juga kekal sebagai destinasi pelaburan pilihan berikutan ekosistem pelaburannya yang maju.“Selain itu, aspek lain yang tidak kurang pentingnya adalah pelaburan langsung domestik (DDI) yang akan terus kita beri penekanan,” katanya.Dalam perkembangan lain, Zafrul berkata kerajaan tidak akan menggunakan rizab negara bagi membiayai belanjawan akan datang.Menjawab pertanyaan sama ada Malaysia akan membenarkan sektor swasta memainkan peranan lebih besar dalam pembiayaan infrastruktur, beliau menyifatkan sekarang sebagai masa yang tepat untuk menghidupkan semula lebih banyak perkongsian sektor awam-swasta termasuk projek infrastruktur 5G.“Projek infrastruktur lain yang mungkin memerlukan penglibatan sektor swasta adalah projek rel yang diumumkan sebelum ini,” katanya.Mengulas aspek kestabilan politik, beliau berkata konsep Keluarga Malaysia yang diperkenalkan oleh Perdana Menteri Ismail Sabri Yaakob memberi tumpuan terhadap kesinambungan terutama dalam menghadapi cabaran Covid-19.“Kalangan pemimpin politik perlu berusaha untuk menjadikan keadaan politik stabil. Sepertimana yang kita ketahui, pergolakan politik memberi kesan terhadap ekonomi dan keyakinan pelabur dalam jangka singkat, pertengahan serta jangka panjang.“Apa lebih penting, kita perlu meraih semula keyakinan rakyat terhadap strategi kerajaan, secara asasnya. Kita perlu bekerjasama sebagai satu keluarga atau Keluarga Malaysia,” katanya.Zafrul juga optimis bahawa dengan penyertaan ahli politik pembangkang, mereka juga dapat bekerjasama untuk menyokong pemulihan negara selain membina masa depan yang lebih berdaya tahan serta mampan untuk semua.“Bagi kita di Kementerian Kewangan, sepertimana Belanjawan 2021, kita akan turut berunding dengan sebanyak mungkin pihak dalam penyediaan Belanjawan 2022. Malah, kita juga telah pun memulakan usaha libat urus dengan pihak berkepentingan.“Kita akan melihat bagaimana untuk mendapat maklum balas yang boleh diserapkan dalam belanjawan pemulihan yang berdaya tahan itu.“Saya optimis laluan selamat bagi Belanjawan 2022 ini dapat diwujudkan dan kerajaan turut diberi ruang dan sokongan mencukupi untuk menempuh semua cabaran dalam jangka singkat dan pertengahan demi pemulihan ekonomi,” katanya.


Hari Kebangsaan ke-64: Sambut dengan tetapan semula minda

Semasa kita meraikan ulang tahun kemerdekaan ke 64 – peristiwa penting menandakan berpisahnya kita daripada pemerintahan kolonial dan lahirlah sebuah negara bangsa – kita seharusnya merenung kembali teras utama yang membentuk identiti dan takdir sebagai Malaysia. Kunci utama atau bahan utama tidak lain adalah kepelbagaian kita.Negara kita tidak akan wujud jika kepelbagaian komuniti dan entiti politik membentang dari Borneo dan Semenanjung Tanah Melayu tidak dapat mencari kemahuan dan kreativiti untuk menjalin visi bersama untuk mewujudkan sesuatu yang lebih baik – itulah Malaysia. Kita tidak akan mewujudkan budaya Malaysia yang kaya yang kita nikmati hari ini dalam penyatuan dan pembauran makanan, ekonomi dan identiti sosial kita.Dan kita tidak akan menjadi satu kisah kejayaan pembangunan yang telah meningkatkan taraf hidup penduduk dan mengubah masyarakat kita daripada berpendapatan rendah kepada ke arah menjadi negara berpendapatan tinggi.Kepelbagaian kita adalah kekuatan kita memandangkan ia merupakan sumber inovasi dan ia adalah asas ketahanan kita. Ia telah menyediakan Malaysia dengan banyak sumber, semula jadi dan budaya, yang membantu kita mengatasi pelbagai cabaran dan krisis sejak enam dekad yang lalu.Daripada konflik bersenjata pada dekad 60-an dan 70-an kepada peningkatan turun naik globalisasi daripada 80-an sehingga sekarang. Dan malah hari ini, kita mampu untuk menahan diri kita bersama di tengah-tengah pandemik Covid-19 kerana kekuatan utama yang menyatukan kita sebagai satu bangsa.Malangnya, semakin kita menjadi masyarakat yang lebih “maju”, kita juga telah kehilangan pandangan terhadap elemen penting yang mengikat kita dan mengambil mudah kepelbagaian kita. Kita telah menjadi taksub dengan tanggapan perbezaan yang terserlah dalam isu bangsa dan agama dengan pandangan sempit sementara mengabaikan aspek penyatuan masyarakat kita yang kaya dan meluas.Ketaksuban dengan kebersamaan dan perbezaan menjadi tempat pembiakan subur bagi penyebar kebencian – bagi orang-orang yang mendapat manfaat daripada kewujudan ketakutan dan perpecahan dalam kalangan rakyat dan mereka yang akan memperolehi manfaat politik melalui pecah dan perintah masyarakat kita.Adalah amat mustahak untuk kita mengakui bahawa ini merupakan ancaman yang semakin berkembang kepada masyarakat kita dan kita mengambil langkah penting untuk menghapuskan ejen yang memecah belah dan mengukuhkan perpaduan negara kita. Kita semua adalah rakyat Malaysia dan inilah masanya untuk kita menyambut kemalaysiaan kita dan sambutan Merdeka dengan tetapan semula minda yang penting.PerpaduanIni merupakan kunci kepada kestabilan dan kemajuan. Sementara Dasar Ekonomi Baru (DEB) menyumbang kepada mengurangkan kemiskinan dan menyusun semula ekonomi kita, ia juga telah menimbulkan beberapa masalah serius melalui salah guna dasar tindakan afirmatif.Ia telah mewujudkan kapitalis kroni yang mengambil kesempatan untuk mengaut untung yang hanya memanfaatkan mereka yang kaya dan mempunyai hubungan rapat sedangkan rakyatlah yang terpaksa menanggung bebannya.Kita juga mengasingkan sistem pendidikan dengan mewujudkan pengasingan bukannya keterkaitan. Kita tidak mewujudkan sistem persekolahan awam berkualiti tinggi dan inklusif, yang menjadikan ibu bapa mencari bentuk pendidikan lain di sekolah vernakular, sekolah agama dan sekolah antarabangsa.Dan kita juga telah mengasingkan kawasan perumahan kepada komuniti berpagar yang kaya dan komuniti perumahan kos rendah yang sesak.Pengasingan dan pemisahan ini mewujudkan rasa keselamatan palsu memandangkan kita sebenarnya tidak dapat memisahkan diri kita sendiri daripada rakyat Malaysia yang lain yang menyediakan kita makanan dan perkhidmatan, atau membina rumah kita.Pandemik Covid-19 menyampaikan mesej kepada kita bahawa semuanya terjejas dan berkaitan, tidak kira kaya atau miskin, tidak mengira kaum. Kita perlu menyelamatkan semua (termasuk pekerja migran) untuk menyelamatkan diri kita sendiri, dalam usaha untuk menghentikan Covid-19 daripada merebak.Rakyat mestilah bersatu untuk mewujudkan kesedaran Malaysia dan mengelakkan politik perkauman. Kita semua ini bersama sebagai rakyat Malaysia dan kita perlu untuk memikirkan semula dasar kita untuk mewujudkan Malaysia yang bersatu padu, bukan berpecah belah.Keadilan sosialDasar ekonomi semasa berdasarkan pertumbuhan dan keuntungan swasta telah menghasilkan ketaksamaan yang semakin meluas dan krisis alam sekitar yang teruk.Kita perlu tetapkan semula dasar dan program kita untuk mencapai kesejahteraan manusia dan keadilan sosial agar semua rakyat Malaysia berkongsi kekayaan yang kita hasilkan.Gaji asas mestilah ditingkatkan untuk memastikan bahawa rakyat Malaysia boleh menghadapi kesukaran ekonomi semasa keadaan tidak menentu ini. Kita mestilah sanggup untuk membayar lebih bagi membantu rakyat Malaysia yang lain tetapi mengurangkan belanja untuk penggunaan yang lebih mampan.Keadilan sosial adalah keperluan asas untuk mewujudkan masyarakat Malaysia yang selamat, aman damai dan terjamin. Kita mestilah komited untuk pengagihan semula kekayaan agar keperluan asas semua rakyat Malaysia dipenuhi. Apabila kita mempunyai keadilan, struktur sosial alan kekal utuh.Kerajaan mestilah bekerja untuk rakyat dan bukan untuk korporat, pemaju, pemodal dan ahli perniagaan, yang mana motif utamanya adalah keuntungan dan pertumbuhan, bukannya kemampanan.Rakyat yang mendapat pencerahan akan mewujudkan sistem politik yang harmoni, tidak berpecah belah dan adil. Mereka tidak seharusnya terperangkap dengan taktik pecah dan perintah ahli politik.Keadilan ekologiKita kini berada dalam krisis alam sekitar yang mengancam kewujudan kita. Penggubal dasar kita nampaknya tidak sedar betapa besarnya masalah dan memerlukan perubahan radikal dalam cara kita menghasilkan dan menggunakan barang dan perkhidmatan. Dan memajukan dalam cara yang meminimumkan kerosakan kepada alam semula jadi.Kita mestilah hanya mengambil apa yang perlu sahaja daripada alam semula jadi, tidak menguasainya untuk ketamakan kita. Alam semula jadi memberitahu kita dalam banyak cara yang memerlukan kita untuk mengubah cara kita, tetapi kita tidak menghiraukan amarannya. Pandemik, tanah runtuh, banjir, kejadian sisa kayu balak hanyut, bekalan air tercemar, udara yang tidak boleh bernafas, paras air laut meningkat dan perubahan iklim – semuanya menjejaskan kita dan berulang dengan begitu kerap.Sesetengahnya menyalahkan alam semula jadi, tetapi kitalah yang mengubah bagaimana tingkah laku alam semula jadi. Ia amat menyedihkan dan ironinya mangsa pembangunan adalah golongan miskin yang terpinggir dan bukannya mereka yang mewujudkan masalah.Sepertimana kata Gregory Bateson, seorang pemikir terkenal, “masalah utama di dunia ini adalah hasil perbezaan antara bagaimana alam semula jadi berfungsi dan cara orang berfikir”.Kita perlu menghidupkan semula nilai tradisional hidup sederhana dan berjalan dengan ringan di atas bumi ini dan mempelajari bagaimana untuk hidup harmoni dengan alam semula jadi.Pihak berkuasa perlu membelanjakan wang dan mewujudkan pekerjaan dalam pemulihan alam sekitar, untuk membersihkan dan memulihkan semula alam sekitar semula jadi kita untuk memberikan kita air, udara dan makanan bersih.Kita juga perlu mewujudkan lebih banyak kawasan hijau dalam kota konkrit kita. Untuk menuntut semula kota kita daripada kereta dan lebuh raya dan menjadikan kota kita lebih boleh didiami dan selamat dengan ruang komuniti, kebun bandar, taman dan kurang pencemaran. Kota mestilah lebih selamat untuk kanak-kanak, keluarga, penunggang basikal dan pejalan kaki memandangkan kota kini didominasi dan direka bentuk secara eksklusif untuk kereta.Kita mestilah mencari jalan untuk menggalakkan kehidupan luar bandar dan pembangunan memandangkan kawasan luar bandar akan menjadi berdaya tahan dan pengekalan hidup – menyediakan kita dengan makanan dan jaminan sumber semula jadi. Bandar menyediakan kita kekayaan, tetapi luar bandar menyediakan kehidupan.Budaya politik baruPolitik mestilah berakar umbikan etika dan semata-mata untuk mencari kuasa.Rasuah mestilah dengan serius dihapuskan dengan agensi rasuah yang bebas sepenuhnya. Nepotisme dan kronisme mestilah diperangi tanpa rasa takut atau pilih kasih.Politik perkauman mestilah dijauhkan. Rakyat tidak seharusnya melayan politik pecah dan perintah yang menjadikan sebahagian orang kaya dengan mengorbankan rakyat.Politik mestilah berpaksikan orang ramai dan bukannya ahli politik, parti atau berpaksikan kekayaan. Ia mestilah didorong oleh dasar dan tidak didorong oleh ketamakan, perpecahan, benci atau kaum.Badan kehakiman, perkhidmatan awam, polis dan institusi negara yang lain mestilah melindungi dengan tegas kebebasan dan integriti, dan tidak tunduk kepada tekanan dan pengaruh luar biasa.CAP berharap rakyat Malaysia menyambut kemerdekaan yang bermakna dan pemikiran mereka untuk menjadikan Malaysia sebuah negara yang aman damai, sihat dan makmur, dan menghayati sepenuhnya.Mohideen Abdul Kader adalah presiden Persatuan Pengguna-Pengguna Pulau Pinang.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pakar ekonomi Hoo Kee Ping meninggal dunia

Penganalisis dan Penasihat Ekonomi bagi KSI Strategic Institute Hoo Kee Ping meninggal dunia pagi tadi kerana serangan jantung pada usia 70 tahun.“Isteri dia call jam 9.30 pagi tadi maklumkan,” kata pensyarah Universiti Utara Malaysia (UUM) Kamarul Zaman Yusoff kepada MalaysiaNow.Hoo dijadualkan untuk menjadi ahli panel Webinar Intelektual Negara yang dirancang untuk diadakan pada malam ini bertajuk: Vaksin: Sejauh Manakah Ia Mampu Menjadi Penyelamat? anjuran Pertubuhan Intelektual Negara (Pintar).Sebelum ini beliau pernah menyumbang satu artikel kepada MalaysiaNow bertajuk “Gabungan PN, BN, PAS memiliki peluang cerah peroleh majoriti dua pertiga dalam PRU15”.Dalam tulisannya, Hoo meramalkan gabungan antara Perikatan Nasional (PN), Barisan Nasional (BN) dan PAS memiliki peluang cerah untuk menang Pilihan Raya Umum ke-15 (PRU15).Dalam satu kenyataan hari ini Pintar mengatakan pemergiaan Hoo merupakan satu kehilangan besar kepada negara.“Mendiang Hoo seorang yang aktif memberikan pandangan-pandangan beliau sama ada dalam kumpulan WhatsApp ataupun melalui media sosial atau media arus perdana.“Baru-baru ini pandangan beliau mengenai gabungan Bersatu, Umno dan PAS Bakal menang besar PRU15 mendapat liputan meluas dalam media tempatan,” kata Presiden Pintar Mohd Roslan Mohd Nor.


Tiada pemimpin, kakitangan kerajaan Kelantan terlibat rasuah, kata timbalan MB

Tiada individu dalam kalangan pemimpin dan kakitangan kerajaan negeri didakwa atas kesalahan penyelewengan, salah guna kuasa dan rasuah sejak pemerintahan PAS di Kelantan setakat ini, kata Timbalan Menteri Besar Mohd Amar Nik Abdullah.Beliau bagaimanapun mengakui terdapat beberapa pegawai atau kakitangan telah disiasat berhubung perkara tersebut selepas menerima laporan daripada pihak-pihak tertentu.“Sejak zaman pentadbiran Nik Abdul Aziz Nik Mat lagi pernah disebut sekiranya ada penyelewengan, salah guna kuasa mahupun rasuah dalam kalangan pimpinan kerajaan, maka laporan kepada Suruhanjaya Pencegahan Rasuah Malaysia (SPRM) atau polis boleh dibuat.“Jika laporan sudah dibuat, kami sedia untuk disiasat dan itu memang pendirian kami kerana dari segi demokrasi sesiapa sahaja boleh bercakap atau memberi komen tetapi sebarang dakwaan mestilah ada bukti dan itu adalah asasnya,” kata beliau.Beliau berkata demikian kepada pemberita selepas Malam Apresiasi Kumpulan Perbadanan Kemajuan Iktisad Negeri Kelantan & Pidato Ekonomi Sunnah “Penggerak Pembangunan Ummah”, di sini semalam, yang turut dihadiri Presiden PAS Abdul Hadi Awang dan Menteri Besar Kelantan Ahmad Yakob.


TV3 lakar sejarah 37 tahun

Pada 1 Jun 2021, TV3 mencecah usia 37 tahun. Ia telah berusia dengan tahap pengalaman dan kepakaran sehingga boleh dikatakan sebagai stesen TV terulung di Malaysia.Saya bekerja di TV3 seawal 1992 hingga 2010 sebagai pengurus IT dan berakhir sebagai pengarah pantai timur dan Malaysia Timur untuk Mega TV. Saya banyak menyimpan kenangan manis sewaktu bersama TV3 dengan para sahabat yang sama-sama bekerja untuk sesuap nasi.TV3 adalah saluran televisyen bebas udara yang dimiliki konglomerat Media Prima pada hari ini. TV3 dilancarkan pada 1 Jun 1984 sebagai saluran televisyen swasta pertama dan tertua di negara ini. Pada tahun 2013, TV3 kekal sebagai stesen televisyen yang paling banyak ditonton di Malaysia, walaupun jumlah penonton televisyen menurunTV3 secara rasmi mula bersiaran di Lembah Klang sempena tarikh hijrah pada hari pertama Ramadan 1404H (1 Jun 1984) pada pukul 5 petang dilancarkan secara rasmi oleh Perdana Menteri Mahathir Mohamad. Dengan siaran enam jam dari pukul 5 petang hingga 12 tengah malam. Ketika penubuhannya, pemiliknya Sistem Televisyen Malaysia Berhad (STMB), diperbadankan pada 15 September 1983 dan The New Straits Times Press (Malaysia) Berhad adalah antara aset media Malaysian Resources Corporation Berhad. Saluran televisyen biasa disiarkan dari sebuah bangunan di Jalan Liku, Bangsar, Kuala Lumpur. Pada 22 September 2003, kedua-dua Sistem Televisyen Malaysia Berhad dan The New Straits Times Press (Malaysia) Berhad dipisahkan dari Malaysian Resources Corporation Berhad dan bergabung menjadi Media Prima Group sambil mengekalkan jenama masing-masing. Sri Pentas kemudian menjadi markas untuk semua saluran televisyen dan radio Media Prima. Sri Pentas atau “The Stage” adalah pusat operasi TV3. Ia dilancarkan oleh Dr Mahathir Mohamad pada 22 Oktober 1997.Sri Pentas menempatkan tiga studio utama yang menyediakan pengeluaran berita dan urusan semasa.Bilik kawalan utama (MCR) dan konti juga terletak di sini.Selain dari Sri Pentas, premis lama di Jalan Liku di Bangsar masih dihuni oleh beberapa unit operasi.Operasi telah melampaui penyiaran. TV3 selama beberapa tahun terakhir telah banyak melabur dalam produksi filem, industri muzik dan album, animasi dan penyewaan peralatan.Semenjak pelancarannya, TV3 telah mendahului stesen televisyen lain di Malaysia dan telah dua kali menjangkau 41% bahagian penonton (12 Januari – 18 Januari 2003 dan 29 Jun – 5 Julai, 2003), peratusan penonton tertinggi pernah dicapai oleh sebuah stesen televisyen Malaysia. Dari segi pendapatan pengiklanan, syarikat mengekalkan kedudukan kepimpinannya dan berterusan menghasilkan pertumbuhan hasil yang kukuh daripada iklan-iklan. TV3 terus meningkatkan perkakasnya untuk pengeluaran dan transmisi, dan kakitangannya menerima latihan dan pendedahan berterusan dalam penerbitan televisyen. Ini membolehkan TV3 kekal sebagai penyiar komersial persendirian yang terkemuka.Dengan pemulihan ekonomi Malaysia, telah terdapat satu permintaan yang seiring untuk program tempatan, termasuk berita, hal ehwal semasa, majalah-majalah, perbincangan, sukan, dokumentari, drama atau filem. Dengan satu asas yang kukuh pengeluar televisyen telah merevolusikan pengeluaran kandungan tempatan kepada tahap mengagumkan dalam industri penyiaran.Stesen TV3 telah menjadi perintis fesyen dengan menghasilkan pengeluaran rancangan tempatan berkualiti dan telah manarik perhatian dan kesetiaan penonton Malaysia. Percaya bahawa kandungan tempatan adalah caranya, TV3 terus melabur dalam pekerja dan peralatan bagi menghasilkan kandungan tempatan yang berkualiti. Sejarah operasi TV3 Sistem Televisyen Malaysia Berhad atau TV3 mula beroperasi pada 1 Jun 1984. Rumah siaran awalnya ialah di Jalan Liku, Bangsar. Manakala pejabat pentadbiran di bangunan Pernas, Kuala Lumpur. Bahagian kejuruteraan luar di bawah seliaan jurutera Yusof yang ditempatkan di Sungai Besi. Sebelumnya siaran percubaan selama dua bulan bermula pada bulan April. Kakitangan paling awal juga menyertai stesen itu pada bulan April tahun yang sama. Kebanyakan kakitangan melaporkan diri pada 1 April, kerana hari tersebut ialah hari Ahad. Kebetulan pula 1 April disambut di seluruh dunia sebagai April Fool.Antara kakitangan awal termasuklah Jaafar Daud, Allias, Mahani, Sabri, Malini, Ahmad Merican Rancangan, Ahmadi Hassan, dan Mohd Noor Salleh sebagai Pengurus Besar.Lain-lain termasuklah Sherkawi Jirim, Puan Rohani Yusof bagi bahagian drama dan beberapa orang lagi. Manakala kakitangan teknikal dan penerbitan kebanyakannya datang dari RTM.Olimpik Los Angeles adalah mukadimah siaran lansung yang memberi cabaran yang akhirnya membawa kejayaan cemerlang pada stesyen TV3.Pada Januari 1985, bermulalah episod baru dimana TV3 menerbitan berita sendiri. Sebelum itu berita hanya diambil dari RTM. Mahadhir Lokman adalah pembaca berita pertama. Selain beliau, pembaca Buletin Utama ketika itu ialah Ab. Razak Abdullah, Fitri Aziz, Christin Lim. A.Samad Ismail atau Pak Samad (Allahyarham) merupakan orang yang memberi bimbingan sehingga Buletin Utama menjadi sebutan sehingga ke hari ini.Selain itu bahagian berita dan majalah memulakan penerbitan programnya sendiri. Antaranya rancangan Kuali dan Nona dikendalikan oleh Anwardi Jamil dan Karim Mohamad. Manakala Salleh Kasim yang bertanggungjawab di bahagian majalah pula menerbitkan Majalah 3. Manakala bahagian hiburan pula menerbitkan rancangan hiburan pertama Juara Lagu kemudian dinamakan Muzik-Muzik. Juara Lagu pula dijadikan anugerah tahunan.Bahagian hiburan turut menerbitkan program tahunan ‘ Golden Kite World Song Festival. Ianya disiarkan secara langsung kebeberapa negara yang menjadi destinasi MAS.Antara kakitangan awal yang terlibat dalam penerbitan ini ialah Kak Zu (penerbit-sekarang menetap di German). Wan Maharuddin. Manakala kakitangan teknikal pula ialah Mohd. Mahendran dan Limat Yon. Mereka berdua adalah penerbit teknikal pertama di stesen ini.Sebenarnya TV3 meraih pelbagai kejayaan sepanjang operasinya. Tetapi kejayaan-kejayaan itu hanya diraikan oleh kakitangan penerbitan sahaja. Manakala kakitangan kejuruteraan hanya dianggap mesin dan tidak pernah diraikan dalam apa bentuk sekalipun.Seterusnya TV3 bertambah popular dengan kehadiran Wan Zaleha Radzi yang mengacarakan program Majalah 3 dan Ezzah Aziz Fauzi yang mengacarakan rancangan Nona. Namun sebelum itu pembaca susunan rancangan, Habibah dan Fauzen menjadi personaliti awal yang meraih populariti di stesen ini. Sehingga ke hari ini TV3 masih unggul walaupun pelbagai cabaran ditempuhi.Mohd Fudzail Mohd Nor adalah bekas pekerja TV3* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Ibu gembira anak dapat peluang elak hukuman mati

Sejak dua dekad lalu, Siti Zabidah Muhammad Rasyid mengharapkan keajaiban untuk menyelamatkan anaknya Razali daripada hukuman mati.
Anaknya dijatuhi hukuman mati selepas didapati bersalah memiliki 851 gram ganja 23 tahun lalu.
Namun, doa Siti Zabidah akhirnya dimakbulkan minggu ini apabila Dewan Rakyat meluluskan rang undang-undang untuk memansuhkan hukuman mati mandatori.
"Saya cukup gembira," kata Siti Zabidah yang sebak ketika ditemui di kediamannya di Selangor.
Siti Zabidah berkata, anaknya memberitahu seorang rakan memaksanya membawa dadah itu. Razali kemudian dijadikan kambing hitam selepas ditahan.
Seorang hakim menolak cubaan awal oleh keluarga berkenaan untuk memfailkan rayuan terhadap hukuman itu.
Siti Zabidah menceritakan bagaimana dia rebah selepas mendengar keputusan hakim, bimbang tiada keadilan untuk anaknya.
"Saya boleh teruskan hidup tanpa suami tetapi bukan tanpa anak," katanya.
Lebih 1,300 pesalah berdepan hukuman mati atau penjara seumur hidup di Malaysia – termasuk mereka yang menamatkan semua rayuan – boleh mendapatkan semakan kehakiman di bawah peraturan baharu yang diluluskan pada Isnin.
Pindaan yang diluluskan akan terpakai kepada 34 kesalahan yang kini boleh dikenakan hukuman mati, termasuk pembunuhan dan pengedaran dadah.
Sebelas daripada kesalahan itu membawa hukuman mandatori.
Buat masa ini, hukuman penjara seumur hidup, yang ditakrifkan oleh undang-undang sebagai tempoh tetap selama 30 tahun, akan dikekalkan.
Nasib anak Siti Zabidah terletak di tangan mahkamah, yang kemungkinan akan menjatuhkan hukuman mati atau hukuman alternatif.
Alternatif kepada hukuman mati di bawah peraturan baharu itu termasuk rotan dan hukuman penjara sehingga 40 tahun.
Siti Zabidah berkata dia akan berdiri di sisi anaknya dalam apa jua sekalipun.
"Selagi saya masih hidup, saya akan berikan dia kekuatan," katanya.


Sultan Johor titah Putrajaya perhalusi isu kalimah Allah dengan cermat

Sultan Johor, Sultan Ibrahim Sultan Iskandar bertitah baginda masih berpegang kepada fatwa yang mewartakan kalimah Allah adalah hak eksklusif orang Islam, dan memberi amaran kepada Putrajaya supaya berwaspada susulan tindakan kerajaan menarik balik rayuan terhadap keputusan Mahkamah Tinggi yang membenarkan penganut Kristian menggunakan perkataan Arab itu.
“Kerajaan Persekutuan hendaklah memperhalusi dengan cermat dan sebaiknya kesan-kesan keputusan itu kerana ia berkait rapat dengan isu yang berada dalam sempadan agama Islam dan sentimen umat Islam negara ini,” titah baginda dalam satu kenyataan.
Minggu lalu, Putrajaya mengumumkan bahawa kerajaan menarik balik rayuan mencabar keputusan Mahkamah Tinggi pada 2021 yang membenarkan penganut Kristian menggunakan kalimah Allah dalam penerbitan agama mereka.
Mahkamah Tinggi ketika itu membuat keputusan memihak kepada permohonan semakan kehakiman yang difailkan oleh penganut Kristian, Jill Ireland Lawrence Bill.
Dia memohon perisytiharan mahkamah bahawa hak Perlembagaannya dicabuli apabila Kementerian Dalam Negeri pada 2008 merampas cakera padat dan buku agama Kristian yang menggunakan kalimah "Allah" di bawah Seksyen 9(1) Akta Mesin Cetak dan Penerbitan 1984.
Kerajaan di bawah pentadbiran perdana menteri ketika itu Muhyiddin Yassin kemudiannya memfailkan rayuan terhadap keputusan tersebut.
Tindakan menarik balik rayuan itu mencetuskan kritikan daripada kumpulan Islam, manakala Muhyiddin berkata kerajaan sepatutnya membenarkan mahkamah menyelesaikan pertikaian itu.
Dalam pada itu, Anwar mempertahankan keputusan berkenaan dengan mengatakan larangan terhadap orang bukan Islam menggunakan kalimah Allah dalam bahan agama mereka kekal.
Anwar ketika berucap di Dewan Rakyat semalam menegaskan langkah untuk menarik balik rayuan itu dibuat selepas mendapat perkenan daripada Yang di-Pertuan Agong.
Katanya, Agong bertitah bahawa sebarang keputusan mesti selaras dengan Majlis Raja-raja Melayu, yang melarang perkataan itu digunakan oleh penganut Kristian di Semenanjung, sambil memberi kelonggaran kepada mereka di Sabah dan Sarawak.
Sultan Ibrahim hari ini bertitah fatwa yang diwartakan di Johor pada 4 Jun 2009, jelas menyatakan orang bukan Islam dilarang menggunakan kalimah Allah.
“Johor juga mempunyai Enakmen Kawalan dan Sekatan Penyebaran Agama Bukan Islam 1991 yang melarang penggunaan kalimah-kalimah yang dikhususkan secara eksklusif untuk umat Islam dan tidak boleh digunakan oleh orang bukan Islam kecuali dalam keadaan yang dibenarkan oleh perundangan, seperti dalam seni kata 'Lagu Bangsa Johor'," titah baginda.
"Peraturan, tindakan kawalan, penguatkuasaan dan penyelarasan tentang kalimah Allah mesti diperinci tanpa menjejaskan fatwa dan enakmen negeri supaya keharmonian dan perpaduan dalam masyarakat majmuk kita akan terus terpelihara."


Malaysia, Indonesia meterai MoU berhubung pekerja domestik

Malaysia dan Indonesia hari ini memeterai memorandum persefahaman bagi pengambilan dan perlindungan pekhidmat domestik Indonesia (MoU PDI) di Malaysia.Pemeteraian MoU itu disaksikan Perdana Menteri Ismail Sabri Yaakob dan Presiden Indonesia Joko Widodo di Istana Merdeka.Menteri Sumber Manusia M. Saravanan mewakili Malaysia dan Indonesia diwakili Menteri Ketenagakerjaan Ida Fauziyah.Ismail pada sidang media bersama Joko selepas menyaksikan majlis itu berkata MoU itu akan memastikan segala proses pengambilan dan mekanisme perlindungan PDI dilaksanakan secara komprehensif oleh pihak-pihak yang berkaitan, mengikut dasar dan perundangan di kedua-dua negara.“Saluran kemasukan tunggal bagi PDI ke Malaysia dipersetujui dengan hanya menggunakan sistem saluran tunggal seperti yang terkandung dalam MoU bagi menyaring hanya majikan yang layak untuk menggajikan PDI,” katanya.Perdana menteri turut menekankan Malaysia telah meratifikasi Protokol 29 Pertubuhan Buruh Antarabangsa (ILO) sebagai komitmen negara di peringkat antarabangsa untuk membanteras isu buruh paksa, termasuk memberi perlindungan kepada pekerja migran dari Indonesia.Dalam menjaga kebajikan pekerja domestik dari sudut perlindungan sosial, pelbagai inisiatif dilakukan termasuk caruman melalui Pertubuhan Keselamatan Sosial (Perkeso) dan jaminan bayaran gaji melalui e-Wages iaitu bagi menjamin pembayaran gaji tidak lewat daripada hari ketujuh setiap bulan.Cuti rehat sehari seminggu dan aplikasi e-aduan yang membolehkan pekerja membuat sebarang aduan secara dalam talian diperkenalkan serta lain-lain kebajikan yang termaktub dalam kontrak perkhidmatan.Pemeteraian MoU itu turut merintis kepada kemasukan semula tenaga kerja Indonesia untuk bekerja dalam sektor-sektor yang dibenarkan di Malaysia.Ismail berkata MoU yang termeterai akan memberi manfaat besar dan berpanjangan kepada rakyat Malaysia dan Indonesia.Pemeteraian itu juga disifatkan satu detik yang besar dan penting serta mencerminkan komitmen berterusan pemerintah Malaysia dan Indonesia menguruskan hal ehwal rakyat.“Sebagai negara tetangga, Malaysia sentiasa menghargai dan mengalu-alukan sumbangan pekerja migran Indonesia terhadap pembangunan ekonomi dan kehidupan rakyat Malaysia,” katanya.Rasa gembira turut dizahirkan Ismail memandangkan MoU itu telah melalui siri perbincangan dengan beberapa perdana menteri sebelum ini, namun termeterai ketika beliau menjawat jawatan itu.


Ekonomi Laos dijangka berkembang 2.2% pada 2022

Tabung Kewangan Antarabangsa (IMF) mengunjurkan pertumbuhan ekonomi Laos dengan kadar 2.2% pada 2022 sebelum berkembang 3.1% pada 2023, lapor Xinhua.
Unjuran pada Oktober kekal tidak berubah dengan 2.2% tetapi angka itu diturunkan dari 3.2% pada April, menurut laporan terkini di laman sesawang IMF pada Sabtu.
Penurunan unjuran IMF dikaitkan dengan faktor luaran dan dalaman dengan laporan itu meramalkan pertumbuhan global akan berkurangan dari 6.0% pada 2021 kepada 3.2% pada 2022 dan 2.7% pada 2023.
"Kira-kira satu pertiga daripada ekonomi dunia mengalami pertumbuhan negatif dua suku berturut-turut.
“Inflasi global diramal meningkat dari 4.7% pada 2021 kepada 8.8% pada 2022 tetapi menurun kepada 6.5% pada 2023 dan kepada 4.1% menjelang 2024 ," menurut laporan itu.
Di Laos, harga bahan api melambung tinggi dan kekurangan petrol pada Mei dan Jun telah memberi kesan besar kepada aktiviti ekonomi, terutamanya sektor pertanian dan pembuatan.
Sementara itu, dalam laporan dikeluarkan pada 21 September, Bank Pembangunan Asia (ADB) menurunkan unjuran pertumbuhan 2022 untuk Laos kepada 2.5% dari 3.4% pada April dan dari 3.7% kepada 3.5% untuk 2023.
Penurunan taraf itu dikaitkan dengan gangguan bekalan dan kenaikan harga komoditi hingga meningkatkan kadar inflasi.
Selain itu, Kemas Kini Ekonomi Asia Timur dan Pasifik Oktober 2022 Bank Dunia turut menurunkan unjuran pertumbuhan Laos pada 2022 kepada 2.5% daripada unjuran 3.8% sebelumnya untuk 2023.
Pada September, Akademi Sains Sosial dan Ekonomi Laos (Lases) menurunkan unjuran pertumbuhan ekonominya kepada 3% pada 2022 daripada empat peratus yang diunjurkan pada bulan sebelumnya.
Akademi itu memaklumkan unjuran pertumbuhan ekonomi itu disebabkan pertumbuhan perlahan dalam sektor berkaitan penggunaan, eksport serta pelaburan swasta dan negeri.


Kes harian kekal di paras 2,700

Malaysia merekodkan kes baru sebanyak 2,757 menjadikan kes keseluruhan Covid-19 meningkat sebanyak 2,743,936.4,620 pesakit juga direkodkan sembuh, menjadikan jumlah keseluruhan pesakit sembuh sebanyak 2,669,654.Dalam pada itu, kes yang memerlukan rawatan di unit rawatan rapi (ICU) adalah sebanyak 297 kes di mana 247 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 169 kes di mana 96 adalah kes Covid-19.Dari 2,757 kes harian yang dilaporkan pada hari ini, 40 kes (1.5%) adalah daripada Kategori Tiga, Empat, dan Lima, dan 2,717 kes (98.5%) lagi adalah terdiri daripada Kategori Satu dan Dua.


Putrajaya senarai 37 perkhidmatan perlu sepanjang PKP

Putrajaya hari ini menyenaraikan 37 perkhidmatan perlu daripada lima sektor penting yang dibenarkan beroperasi sepanjang tempoh Perintah Kawalan Pergerakan (PKP) di enam buah negeri, bermula esok.Senarai tersebut dikeluarkan oleh Kementerian Perdagangan Antarabangsa dan Industri (Miti) meliputi syarikat yang terlibat dalam sektor pembinaan, perkhidmatan, perdagangan dan pengedaran, serta perladangan dan komoditi di bawah bidang kuasa kementerian dan agensi lain.Menteri Miti Mohamed Azmin Ali berkata syarikat-syarikat yang berdaftar dengan pangkalan data Covid-19 Intelligent Management System (CIMS) tidak perlu membuat pendaftaran semula untuk beroperasi, bagaimanapun perlu memuat turun surat notifikasi pengesahan pendaftaran daripada pautan https://notification.miti.gov.my bermula pukul 3 petang hari ini.Katanya satu salinan surat notifikasi perlu diberikan kepada pekerja yang dibenarkan untuk berada di tempat kerja, dan dibekalkan oleh majikan bersama pas pekerja/surat pengesahan majikan, bagi memudahkan agensi penguat kuasa sepanjang tempoh PKP.“Pihak Miti memaklumkan kepada pihak PDRM berhubung perkara ini bagi memudahkan pergerakan di operasi sekatan jalan raya (SJR),” kata Azmin.Semalam, kerajaan mengumumkan pelaksanaan semula PKP di Selangor, Kuala Lumpur, Pulau Pinang, Melaka dan Sabah, sebagai langkah membendung lonjakan jangkitan Covid-19 yang sudah mengorbankan lebih 500 nyawa di seluruh negara.Azmin berkata kementeriannya mengambil kira pandangan daripada persatuan-persatuan industri bagi memastikan kelangsungan operasi serta pelan kesinambungan syarikat sepanjang tempoh PKP.“Hasil daripada libat urus dan kerjasama dengan persatuan industri, dewan perniagaan dan lain-lain pihak kepentingan, Miti telah merangka prosedur operasi standard (SOP) yang komprehensif, relevan dan praktikal,” katanya.Katanya di antara pertimbangan penting yang turut diambil kira adalah untuk menjamin kestabilan aktiviti eksport memandangkan Malaysia merupakan salah satu negara utama dalam eko-sistem rantaian bekalan global.Azmin juga berkata hanya 30 peratus pekerja dalam kumpulan pengurusan dibenarkan berada di pejabat, manakala jumlah pekerja kumpulan sokongan dan pekerja-pekerja yang terlibat secara langsung dalam pengeluaran akan ditentukan oleh majikan masing-masing.Katanya Miti akan menjalankan penguatkuasaan secara berkala di sepanjang tempoh PKP untuk memastikan syarikat mematuhi SOP dan akan mengambil tindakan mengkompaun kesalahan di Akta Pencegahan dan Pengawalan Penyakit Berjangkit (Akta 342).Sebagai barisan hadapan ekonomi negara, Miti akan terus memastikan persekitaran dalam negara yang kondusif dan mesra-perniagaan bagi merancakkan aktiviti-aktiviti ekonomi beroperasi dengan lancar dan terus berkembang,” tambahnya.Miti turut mengeluarkan senarai soalan paling kerap ditanya di https://www.miti.gov.my/redir/pkp/faq.html.Senarai 37 perkhidmatan perlu sehingga 10 Januari adalah seperti berikut:A. Pengilangan dan Pembuatan1. Aeroangkasa termasuk MRO2. Pengilangan dan Perkhidmatan Lepas Jualan Automotif3. Makanan, minuman dan rantaiannya4. Pembungkusan dan percetakan5. Produk barangan rumah, barang penjagaan diri (FMCG – sabun, pembersih diri dan lain-lain) dan bahan pencuci termasuk rantaiannya6. Penjagaan kesihatan dan perubatan termasuk penokok diet7. Peralatan perlindungan peribadi (PPE) dan peralatan keselamatan kebakaran8. Komponen untuk alat perubatan9. Elektrikal dan elektronik10. Minyak dan gas11. Petrokimia dan produk petrokimia12. Produk kimia13. Mesin dan peralatan14. Seramik (seramik sebagai acuan bagi pembuatan sarung tangan)15. Besi dan keluli16. Tekstil (yang melibatkan pengeluaran PPE)17. Sektor perabot18. Pengeluaran, penyulingan, penyimpanan, pembekalan dan pengagihan bahan api dan pelincir.B. Pembinaan19. Pembinaan:i. Kerja-kerja penyelenggaraan dan pembaikan kritikalii. Kerja-kerja pembinaan infrastruktur awam yang utamaiii. Kerja-kerja pembinaan bangunan yang menyediakanpenginapan pekerja yang lengkap di tapak bina atau pekerja yang ditempatkan di Kuarters Pekerja Berpusat (CLQ).C. Perkhidmatan20. Perkhidmatan Kewangan dan rantaiannya:i. Institusi Kewangan (Perbankan, Insurans, Takaful dan entitientiti lain yang dilesen, diilulus atau didaftar oleh Bank Negara Malaysia) danii. Entiti-entiti pasaran modal yang dilesen, didaftar atau dikawalselia oleh Suruhanjaya Sekuriti Malaysia.21. Perkhidmatan perbandaran dan kerajaan tempatan:i. Pajak gadai/kredit komuniti (syarikat peminjam wang berlesen)ii. Pengurusan sisa pepejal/ pembetunganiii. Pembersihan awam daniv. Pembersihan premis dan sanitasi.22. Infrastuktur telekomunikasi dan digital termasuk perkhidmatan ICT dan perkhidmatan perniagaan global (GBS)23. E-Dagang dan rantaiannya termasuk perkhidmatan e-marketplace, pembayaran digital dan pusat internet e-dagang setempat24. Hotel dan penginapan25. Sektor pertanian, perikanan dan penternakan termasuk perkhidmatan veterinar:i. Pengurusan ladang/ sarang burung walit/ kuda/ loji pemprosesan haiwan/ rumah sembelihan/ ternakan/ kilang makanan haiwan ternakan/pembekal spt vaksin/pengurusan ternakan/kedai haiwan kesayangan (operasi pemindahan ternakan adalah pada waktu malam)ii. Kawalan penyakit dan dikawalselia pengeluaran ternakan hidup, input ternakan dan produk berkaitan industri ternakan (termasuk eksport dan import); daniii. Pengurusan kesihatan, diagnosa penyakit dan rawatan haiwan.26. Utiliti (air dan tenaga)27. Perkhidmatan profesional (termasuk akauntan/ peguam/ auditor/ jurutera/ arkitek), saintifik (termasuk R&D) dan teknikal (termasuk penyenggaraan)28. Perkhidmatan Kawalan Keselamatan (Security Services)29. Keselamatan dan Pertahanan30. Pengangkutan melalui darat, air dan udara31. Perkhidmatan dan pengusahaan pelabuhan, limbungan dan lapangan terbang, termasuk pemunggahan dan pemindahan kargo, pemaliman, penyimpanan atau pemukalan komoditi.D. Perdagangan Pengedaran32. Penggudangan dan Logistik33. Perkhidmatan/ Penjualan/ Penghantaran Makanan dan Minuman34. Peruncitan/ Pengedaran/ PemboronganE. Perladangan dan Komoditi35. Pertanian, perikanan dan penternakan serta rantaiannya dan36. Perladangan dan komoditi serta rantaiannya.F. Lain – Lain37. Apa-apa perkhidmatan, kerja, industri dan perniagaan sebagaimana yang ditentukan oleh Menteri Kesihatan selepas berunding dengan pihak berkuasa yang mengawal selia perkhidmatan, kerja, industri dan perniagaan itu.


DAP tidak berhasrat calonkan Tony Pua dalam PRN, kata Loke

DAP tidak akan meletakkan bekas Setiausaha Publisitinya Tony Pua sebagai calon dalam Pilihan Raya Negeri (PRN) akan datang, malah Pua juga tidak ada menyatakan minat mewakili DAP dalam pilihan raya, kata Setiausaha Agung parti itu Anthony Loke.
Katanya beliau juga hairan kenapa boleh timbul isu Tony Pua akan bertanding dalam pilihan raya.
“Dia (Pua) tiada minat pun (jadi calon), kawasan Parlimen pun dia dah ‘give up’, (jadi) tidak timbul soal Tony Pua bertanding," katanya kepada media selepas merasmikan Seafarer Carnival di Putrajaya semalam.
Ditanya sama ada DAP sudah memuktamadkan nama calon bagi PRN nanti, Loke berkata perkara itu belum dimuktamadkan sepenuhnya, namun yang pasti Pua tidak akan menjadi calon.
Kenyataan Pua sebelum ini yang menggelar Barisan Nasional sebagai ‘pakatan korup’, menimbulkan situasi kurang senang terhadap rakan gabungan parti Pakatan Harapan (PH), namun Loke semalam berkata ia dibuat atas kapasiti individu dan menganggap serangan terhadap rakan gabungan utama PH tidak seharusnya dilakukan.
Loke bagaimanapun berkata Pua masih merupakan penasihat dasar DAP dan hubungan antara mereka masih baik.
“Penasihat Dasar (DAP) itu bukan jawatan rasmi dalam parti, nama pun penasihat. Dalam perlembagaan parti tiada jawatan ini pun, peranannya hanya menasihati (saya) sahaja. Jadi terpulang kepada saya nak dapat nasihat dia atau tidak.
“Saya tak ada masalah dengan ahli-ahli. Cuma kadang-kadang kalau mereka ada keterlanjuran dan sebagainya dari segi kata-kata saya tegurlah. Sebagai Setiausaha Agung saya tegurlah, tak ada masalah,” katanya.
Sementara itu, Loke yang juga Menteri Pengangkutan berkata pelajar lepasan Sijil Pelajaran Malaysia (SPM) digalakkan untuk menceburi bidang perkapalan kerana bidang itu memberi pendapatan yang agak tinggi dan ada potensi untuk berkembang maju.
"Profesion ini mempunyai daya saing tinggi dan masa depan yang baik, seafarer (pelaut), bukan sahaja untuk kapal tempatan tetapi satu dunia memerlukan seafarer. Bidang perkapalan memerlukan seafarer yang ramai," katanya menambah  bahawa pada masa ini terdapat kira-kira 60,000 pelaut berdaftar di Malaysia.


Seorang lagi remaja Palestin terbunuh dalam serangan Israel

Seorang warga Palestin mati ditembak oleh tentera Israel di utara Tebing Barat yang diceroboh, menurut Kementerian Kesihatan Palestin.
Agensi berita Wafa melaporkan lelaki itu dibunuh semasa pertempuran dengan tentera dan pasukan perisik Israel di kem pelarian Jenin.
Lelaki itu kemudiannya disahkan meninggal dunia setibanya di hospital kerajaan Jenin selepas ditembak oleh tentera penceroboh Israel, kata Kementerian Kesihatan dalam sebuah kenyataan.
Menurut sumber tempatan, mangsa dikenali sebagai Dhirar Riyad al-Kafrini, 17.
Seorang jurucakap polis sempadan Israel memberitahu AFP, ajen perisik diarahkan oleh agensi keselamatan tempatan, Shin Bet, untuk memasuki kem berkenaan dan menahan dua suspek terbabit dengan kegiatan keganasan.
Difahamkan, mereka berjaya menahan seorang anggota kanan kumpulan pejuang Palestin, Bassam al-Saadi, dalam serbuan yang meragut nyawa remaja Palestin itu.
"Apabila agen memasuki Jenin, tembakan dilepaskan oleh beberapa pengganas ke arah pejuang, yang membalasnya dengan tembakan," kata jurucakap terbabit.
Kem Jenin adalah sebuah kawasan tumpuan serbuan oleh tentera Israel, susulan satu gelombang serangan rejim Yahudi itu, beberapa bulan lalu.
Sekurang-kurangnya 55 warga Palestin terbunuh sejak Mac lalu, kebanyakan di Tebing Barat.
Mereka termasuklah suspek militan dan orang awam, termasuk seorang wartawan Al-Jazeera yang memiliki dua warganegara iaitu Palestin dan Amerika Syarikat (AS), Shireen Abu Akleh, ketika membuat liputan satu serbuan oleh pihak Israel di Jenin.
Dalam tempoh masa yang sama, 19 mangsa, majoritinya rakyat Israel terbunuh akibat serangan oleh warga Palestin.


Umno akan adakan perhimpunan agung pinda perlembagaan parti

Satu perhimpunan agung khas akan diadakan semasa perhimpunan tahunan Umno bulan depan bagi membuat pindaan pada dua fasal perlembagaan parti, kata Setiausaha Agung Umno Ahmad Maslan.
Beliau berkata perhimpunan itu akan diadakan selepas ucapan dasar Presiden pada 13 Januari di Pusat Dagangan Dunia Putra, Kuala Lumpur, dan notis untuk perhimpunan itu telah diberikan menerusi surat bertarikh 13 Disember lepas kepada ketua bahagian, setiausaha bahagian serta setiausaha Wanita, Pemuda dan Puteri.
Katanya pindaan itu antaranya melibatkan Fasal 2011 yang menyebut seseorang ahli yang menang bertanding tetapi meninggalkan parti atau bertanding sebagai calon bebas atau parti lawan pada pilihan raya akan gugur keahlian dengan sendirinya, untuk disesuaikan dengan akta anti lompat parti.
"Dan perkara (lain) yang nak dipinda ialah Perlembagaan Umno, yang dicadang dipinda supaya meletakkan ketua penerangan (bahagian) sebagai mereka yang automatik menjadi perwakilan dalam Perhimpunan Agung Umno setiap tahun, yang melibatkan pindaan pada Fasal 8.4," kata beliau kepada pemberita selepas pertemuan dengan masyarakat setempat Taman Seri Api-Api, hari ini.
Beliau berkata dengan pindaan berkenaan ketua penerangan bahagian akan secara automatik menjadi perwakilan untuk perhimpunan tahunan itu, manakala ketua penerangan bagi Wanita, Pemuda dan Puteri Umno bahagian juga secara automatik menjadi perwakilan kepada perhimpunan tahunan sayap.
Ketika ditanya sama ada terdapat usul berkenaan jawatan presiden dan timbalan presiden dipertandingkan atau tidak pada perhimpunan agung khas itu, beliau berkata keputusan mengenai dua jawatan tertinggi itu hanya akan diputuskan ketika mesyuarat Majlis Tertinggi (MT) Khas pada 12 Januari 2023 sebelum Perhimpunan Agung esoknya.
"Belum ada sebarang keputusan mengenainya (jawatan Presiden dan Timbalan) sehingga hari ini. Kita tunggulah (selepas mesyuarat MT)," kata beliau.
PAU 2022 yang sebelum ini dijadualkan pada 21 hingga 24 Disember 2022, telah ditangguhkan kepada 11 hingga 14 Januari 2023.


Presiden Umno perlu buat keputusan kedudukan BN

Timbalan Presiden Umno, Mohamad Hasan mahu hala tuju yang lebih jelas diberikan kepada parti dan semua ahlinya tentang bagaimana kerjasama dengan beberapa parti lain ekoran situasi politik yang berlaku sejak akhir-akhir ini.Katanya jika terpaksa bersendiri bersama Pas dalam Muafakat Nasional (MN) dan Barisan Nasional (BN) serta parti komponennya atau tidak dalam menghadapi pilihan raya umum, ia perlu diputuskan segera.Tegasnya lagi dalam satu kenyataan hari ini yang merujuk kepada keputusan dalam pembentukan kerajaan negeri Sabah baru-baru ini, bagi membolehkan proses menyediakan diri dilakukan parti.“Keputusan pilihan raya Sabah menunjukkan bahawa strategi dan kerjasama politik yang Umno meterai tidak menguntungkan Umno malah semakin memencilkan peranannya di Sabah.“Daripada sebuah parti yang menguasai Sabah selama 27 tahun, Umno waktu ini hanya pemain politik terpencil dalam gabungan GRS (Gabungan Rakyat Sabah),” katanya.Apa yang berlaku di Sabah memerlukan Umno memikirkan semula pendekatan politiknya, kata Mohamad dan jika Sabah dijadikan sandaran, kelangsungan, pengaruh dan keterlihatan Umno akan terus terjejas dalam jangka masa pendek dan akhirnya melemahkan Umno dalam jangka waktu panjang.“Pengorbanan Umno memberikan kerusi terkuatnya kepada parti tertentu telah menjejaskan kekuatan Umno secara signifikan. Lebih menyedihkan, Umno terpaksa berhadapan dengan calon bebas yang ditaja oleh pihak berkepentingan untuk melemahkan Umno. Janji yang dimeterai berkaitan potfolio Kabinet pun hampir dimungkiri.“Umno tidak boleh membiarkan episod pilihan raya Sabah menjadikan kedudukannya seperti kata pepatah, ‘biar alah sabung, asal menang sorak’,” ujarnya lagi.Sehubungan itu, sudah tiba masanya Presiden Umno, Ahmad Zahid Hamidi memberikan pedoman dan hala tuju jelas kepada parti bagaimana untuk meneruskan kerjasama dengan saingan politik, katanya.Pegerusi Bersatu Sabah Hajiji Noor mengangkat sumpah sebagai ketua menteri walaupun Zahid dan beberapa pemimpin Umno dari semenanjung mendesak agar Pengerusi Barisan Nasional (BN) Sabah Bung Moktar Radin dilantik.Kegagalan Zahid meletakkan Bung Moktar sebagai ketua menteri Sabah memperlihatkan presiden Umno itu sudah tidak lagi mempunyai pengaruh dalam parti.Minggu lalu, Zahid berkata beliau tidak dapat menghalang ahli Parlimen Umno dan Barisan Nasional (BN) yang mahu menyokong Presiden PKR Anwar Ibrahim untuk menumbangkan kerajaan Perikatan Nasional (PN) pimpinan Muhyiddin Yassin.Tambah Mohamad, satu konsensus politik yang tegas harus dihasilkan, untuk meredakan keresahan, ketidakpuasan hati dan rasa marah ahli terhadap cara Umno diperlakukan dalam PRU Sabah.“Menuju masa depan, UMNO mesti berhenti bernostalgia bahawa kerjasama politik melalui “Langkah Sheraton” adalah demi menyelamatkan negara.“Episod itu telah berakhir. Episod seterusnya ialah bagaimana UMNO akan mengemudi negara ini, memberikan kepimpinan kepadanya dan mencipta masa depan Malaysia yang lebih baik melalui BN dan bukannya platform politik lain.“Kita akan dinilai dengan apa yang boleh kita tawarkan kepada Malaysia. Bukan betapa besarnya pengorbanan kita untuk parti tertentu atau kelangsungan Perikatan Nasional (PN),” kata Mohamad.


Lebih 33,000 mangsa dipindahkan akibat banjir di Johor

Jumlah mangsa banjir di Johor terus meningkat pagi ini, dengan 33,149 mangsa ditempatkan di 217 pusat pemindahan sementara setakat 8 pagi.
Angka ini meningkat berbanding 28,486 mangsa yang direkodkan pada 8 malam tadi dan 26,633 petang semalam.


Gantung Parlimen, Anwar cabar PM di mahkamah

Ketua Pembangkang Anwar Ibrahim telah memfailkan permohonan kebenaran semakan kehakiman mencabar tindakan Muhyiddin Yassin menasihati Yang di-Pertuan Agong Sultan Abdullah Sultan Ahmad Shah untuk menggantung persidangan Parlimen dalam tempoh darurat.Anwar, selaku pemohon memfailkan permohonan itu di Mahkamah Tinggi Kuala Lumpur semalam menerusi Tetuan Karpal Singh & Co dengan menamakan Muhyiddin dan kerajaan sebagai responden pertama dan kedua.Dalam permohonan itu, Anwar memohon deklarasi bahawa keputusan yang diberikan oleh jemaah menteri, diketuai oleh Muhyiddin untuk menasihati Sultan Abdullah untuk memasyurkan Seksyen 14 Ordinan Darurat (Kuasa-Kuasa Perlu) 2021 yang telah mengakibatkan penggantungan Parlimen adalah bertentangan dengan undang-undang, tidak berperlembagaan, tidak sah, tidak mempunyai sebarang kesan dan ultra vires.Ahli Parlimen Port Dickson itu memohon deklarasi bahawa Seksyen 14 Ordinan Darurat tersebut tidak konsisten dengan Perkara 150 (3) dan (5) Perlembagaan Persekutuan serta tidak berpelembagaan dan tidak sah selain memohon perintah mandamus memerintahkan kedua-dua responden untuk menasihatkan Sultan Abdullah untuk membatalkan Seksyen 14 Ordinan Darurat berkenaan.Pada 12 Januari lepas, Istana Negara telah mengeluarkan kenyataan bahawa Sultan Abdullah telah memberi perkenan Proklamasi Darurat dilaksanakan sehingga 1 Ogos 2021 sebagai langkah proaktif membendung wabak Covid-19.Perdana menteri dalam pengumuman khas darurat pada hari sama menjelaskan bahawa jemaah menteri telah menasihatkan Yang di-Pertuan Agong mengeluarkan Proklamasi Darurat bagi seluruh negara menurut Perkara 150 (1) Perlembagaan Persekutuan berkuat kuasa mulai 11 Januari.Perkara 150 (1) itu antara lainnya memperuntukkan bahawa Yang di-Pertuan Agong boleh mengisytiharkan darurat jika baginda berpuas hati suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam persekutuan sedang terancam.Ancaman pandemik Covid-19 kini menjadi ancaman besar terhadap kehidupan ekonomi rakyat di negara ini.


Bagaimana TikTok, Facebook menjadi medium perkasa bahasa kebangsaan

Walaupun hampir 60 tahun Malaysia ditubuhkan, perdebatan isu warganegara tidak boleh bertutur dalam bahasa kebangsaan dan sekolah vernakular yang didakwa mengasingkan generasi muda masih hangat diperkatakan.Bagaimanapun di media sosial beberapa selebriti TikTok dan Facebook menjadikan platform itu sebagai ruang memecahkan stigma tersebut dengan memperkasa bahasa kebangsaan.Contohnya seperti pengguna TikTok yang dikenali dengan nama “Boss Jack”, seorang pemilik syarikat kereta terpakai di Perak.Sketsa komedi lakonannya dan jurujual dalam bahasa Melayu menjadi perhatian ramai sehingga menerima jutaan tontonan.Sama juga ceritanya dengan selebriti TikTok yang semakin dikenali ramai, “Boss James”, usahawan dalam bidang permotoran.Kali ini, videonya banyak berkisarkan tentang motivasi diri, sketsa komedi dengan kakitangan dan ulasannya mengenai motorsikal terbaru dalam pasaran.Lebih menarik, penampilan tetamu jemputan dalam video-videonya menambahkan lagi tarikan kepada penonton.Siapa lagi yang belum menjadi tetamu Boss James?Namakan sahaja, atlet, penyanyi, pelakon malah agamawan, semuanya ada.Paling penting, semuanya berkomunikasi dalam bahasa Melayu.Seorang selebriti TikTok dengan nama Adik Jun semakin menempa nama dalam ulasan automotif tempatan gembira dapat terlibat sama dengan trend tersebut.Ini memandangkan video-video yang dimuat naik ke media sosial dalam bahasa Melayu mendapat perhatian ramai pihak terutama sekali bagi mereka yang sedang mencari informasi berkaitan jenama-jenama kereta idaman masing-masing.Adik Jun menunjukkan akaun TikTok miliknya yang tular di beberapa platform media sosial.Sambil menjual kereta di media sosial, Adik Jun juga menerbitkan pelbagai sketsa lucu dengan rakan-rakan sekerja menjadikan mereka digemari dan dikenali oleh pengguna maya.Para pengikut media sosial Adik Jun sudah pasti mengenali dirinya sendiri, teman wanita dalam video sketsanya, Rica dan “Abang Cameraman” yang menjadi nama timangan kepada juruvideo.Kata Adik Jun, semuanya bermula apabila dia merasakan video mengulas kereta yang dijual mampu mengembangkan jualan syarikat.Selain itu, mengambil kira pengalamannya yang banyak kali menerima aduan rakan-rakan dan saudara mara yang sering ditipu dalam proses pembelian kereta menyebabkan dia terpanggil untuk menghasilkan video berhubung tips membeli kereta terpakai.“Ketiga, saya suka kongsi rutin harian saya di media sosial sebelum terhasilnya akaun Adik Jun. Dan kali ini, saya fikir mengapa tidak saya buatnya dalam bahasa Melayu dan keluar dari zon selesa saya,” katanya kepada MalaysiaNow.“Reaksi peminat dan penonton ada yang baik dan tak baik.“Awal-awal dulu sebab buat topik yang agak sensitif, ada orang yang ugut saya. Tapi lebih ramai yang memberi sokongan. Itulah motivasi saya masih bertahan sampai tahap ini,” kata pengasas syarikat jualan kereta baru dan terpakai di Cheras itu.Bukan sahaja menjadi kegemaran di TikTok, media sosial lain juga dipenuhi dengan video-video selebriti ini yang turut dimuat naik oleh pengguna lain ke Facebook, Instagram dan Twitter.Pertuturan dalam bahasa Melayu dalam kalangan rakyat Malaysia yang berbilang kaum sering disebut-sebut sebagai cerminan bangsa.Ini memandangkan bahasa tersebut diiktiraf sebagai bahasa kebangsaan di dalam Perkara 152, Perlembagaan Malaysia.Tidak dinafikan, konflik identiti kebangsaan sukar dibentuk apabila segelintir pihak tidak memandang serius kepentingan bahasa Melayu dalam membentuk jati diri nasional.Bagaimanapun, polemik bertutur dalam bahasa Melayu sudah dianggap ekstrem sehingga mencetuskan isu perkauman.Perbincangan akademik mendapati warganegara tidak fasih berbahasa Melayu bukan sahaja terdiri daripada kaum selain Melayu.Ia turut berlaku kepada kaum Melayu.Ini memandangkan ia berpunca daripada banyak faktor terutamanya latar kehidupan dan pendidikan yang berbeza.Ramai antara mereka yang dilahirkan dan membesar di luar negara tidak begitu fasih berbahasa Melayu.Manakala, pendidikan jenis aliran kaum juga menyukarkan segelintir pihak untuk berkomunikasi dalam banyak bahasa mengakibatkan bahasa kebangsaan dipinggirkan.Sehubungan itu, kehadiran selebriti-selebriti TikTok ini mendapat pujian.Rata-rata komen pengguna maya sangat murni dengan semua peminat tanpa mengira kaum dan jantina menulis komentar dalam bahasa Melayu dan mereka benar-benar menikmati sketsa dan pengetahuan yang diberikan melalui penghasilan video tersebut.Usaha memurnikan bahasa kebangsaan oleh generasi muda ini dilihat berupaya memberi lembaran baru terhadap polemik penggunaan bahasa Malaysia yang dilihat tidak bersudahan.Dalam pada itu, Adik Jun berkata dia mengenal pasti beberapa muka baru yang turut sama dalam trend tersebut.“Saya rasa remaja dan generasi sekarang mula menguasai bahasa Melayu dengan baik sebab dah ramai orang Cina, India dan bukan Bumiputera membuat video menggunakan bahasa Melayu.“Saya juga berharap anak Malaysia semua memupuk perpaduan dalam negara ini,” katanya dengan penuh semangat.


Rayuan saman fitnah NFCorp terhadap Nurul Izzah ditolak

Mahkamah Persekutuan menolak rayuan National Feedlot Corporation Sdn Bhd (NFCorp) dan Pengerusi Eksekutifnya Mohamad Salleh Ismail berhubung saman fitnah mereka terhadap Ahli Parlimen Permatang Pauh Nurul Izzah Anwar dan PKR.Panel tiga hakim yang terdiri daripada Hakim Mahkamah Persekutuan Mohd Zawawi Salleh, Hasnah Mohammed Hashim dan Harmindar Singh Dhaliwal mengekalkan keputusan Mahkamah Tinggi dan Mahkamah Rayuan yang menolak saman fitnah NFCorp dan Mohamad Salleh itu.Harmindar Singh, yang menyampaikan keputusan mahkamah itu berkata Nurul Izzah dan Saifuddin Nasution Ismail, yang disaman atas kapasiti sebagai setiausaha agung PKR, telah membuat justifikasi pembelaan dan mereka tidak boleh dipertanggungjawabkan bagi ganti rugi atas fitnah.Beliau berkata Mahkamah Tinggi berpendapat kenyataan Nurul Izzah yang dibaca secara keseluruhannya tidak memfitnah.Mahkamah memerintahkan NFCorp dan Mohamad Salleh membayar kos RM50,000.NFCorp dan Mohamad Salleh pada 24 Disember 2013, memfailkan saman terhadap Nurul Izzah, ketika itu ahli Parlimen Lembah Pantai dan Setiausaha Agung PKR Saifuddin Nasution Ismail berhubung satu kenyataan mengenai pembelian lapan unit kondominium di KL Eco City.Mereka mendakwa Nurul Izzah membuat kenyataan memfitnah itu dalam siaran Malaysiakini TV pada 7 Mac 2012.Pada 4 Mac 2016, Mahkamah Tinggi Kuala Lumpur menolak saman tersebut dan mereka juga gagal dalam usaha di Mahkamah Rayuan apabila rayuan ditolak pada 10 Julai 2017.Dalam keputusan sebulat suara itu, Harmindar Singh berkata Mahkamah Rayuan telah bersetuju dengan penemuan Mahkamah Tinggi bahawa terdapat kebenaran dalam sidang media yang berlaku mengenai konflik di melibatkan isteri Mohamad Salleh, Shahrizat Abdul Jalil yang ketika itu adalah Ahli Parlimen Lembah Pantai.Katanya, tumpuan juga adalah sama ada terdapat sebarang konflik kepentingan oleh isteri Mohamed Salleh apabila lapan unit kondominium dibeli oleh keluarganya sendiri termasuk Mohamad Salleh.Harmindar berkata mahkamah berpendapat bahawa isu sebenar yang diputuskan adalah berkaitan dengan anggapan orang biasa setelah melihat keseluruhan kenyataan media itu.“Dalam penilaian kami, seseorang tidak akan memberi perhatian kepada perkara yang dikatakan difitnah itu, yang terdapat dalam satu ayat kenyataan akhbar yang sangat panjang dan sebaliknya hanya tertumpu pada bahagian utama kenyataan akhbar mengenai isteri plaintif (Mohamad Salleh),” katanya.Beliau berkata satu ayat itu bermaksud sebagai pengenalan kepada perkara utama kerana ia adalah pendedahan oleh bekas Ahli Parlimen Pandan Rafizi Ramly mengenai penyalahgunaan dana.Katanya, tiada tindakan diambil oleh Shahrizat berhubung dakwaan tersebut walaupun saman telah difailkan terhadap Rafizi Ramly atas kenyataan yang telah dibuatnya.Mengenai justifikasi pembelaan, hakim itu berkata Mohamed Salleh gagal mendedahkan sumber pendapatannya untuk membiayai pembelian unit-unit kondominium itu selain membuat kenyataan tanpa sokongan.Peguam Razlan Hadri Zulkifli dan Joshua Kevin mewakili Nurul Izzah manakala peguam Muhammad Shafee Abdullah mewakili Mohamad Salleh dan NFCorp.


Menu Rahmah berjaya kurangkan inflasi harga makan di luar, kata Salahuddin

Inisiatif Menu Rahmah berjaya menyumbang kepada pengurangan kadar inflasi harga makanan di luar rumah (makan di kedai) buat pertama kali sejak Ogos 2021, kata Menteri Perdagangan Dalam Negeri dan Kos Sara Hidup Salahuddin Ayub.
Beliau berkata kadar inflasi makanan di luar rumah menurun daripada 9.6% kepada 9.3% sejak inisiatif yang dipelopori pengusaha makanan secara sukarela itu diperkenalkan pada Januari lepas.
Mengulas lanjut, Salahuddin berkata inisiatif itu juga didapati secara purata berupaya meningkatkan jualan syarikat yang menyertainya sebanyak 25% hingga 30%.
“Sebab itu mereka (syarikat) telah menamakan inisiatif Menu Rahmah ini sebagai crowd puller… Manfaat dari segi jumlah itu yang telah menjadi tarikan (bagi syarikat menyertai) dan ia memberikan keuntungan kepada syarikat,” katanya.
Beliau berkata demikian pada sidang media selepas melancarkan Menu Rahmah KFC dan Pizza Hut di Restoran KFC dan Pizza Wangsa Maju, di Kuala Lumpur hari ini.
Salahuddin berkata, KFC dan Pizza Hut yang dimiliki QSR Brands menjadi syarikat yang ke-3,000 menyertai inisiatif Menu Rahmah dan penyertaan kedua-dua syarikat terkemuka itu telah menoktahkan sebarang keraguan tentang keberkesanan Menu Rahmah.
“Ini membuktikan bahawa inisiatif ini sebenarnya dapat menakluk ataupun bertakhta di hati pemain-pemain industri yang merelakan sebahagian daripada keuntungan mereka dipulangkan kembali kepada rakyat,” katanya.
Melihat kepada kejayaan inisiatif Rahmah secara umumnya, Salahuddin hari ini turut mengumumkan sebuah konsortium yang melibatkan pemain industri akan ditubuhkan bagi menambah baik inisiatif Rahmah dan manfaatnya kepada rakyat.
“Beri masa tiga bulan untuk kita dapat melakukan satu hala tuju yang lebih rahmah yang akan lebih memberikan lebih banyak manfaat kepada rakyat,” katanya.
Dalam pada itu, Salahuddin turut memaklumkan pihaknya tidak menerima sebarang aduan mengenai kenaikan harga atau kekurangan bekalan gula pasir kasar dan halus sejak kerajaan membenarkan dua syarikat pengeluar gula memasarkan gula bertapis halus jernih.
Beliau berkata kedua-dua syarikat tersebut masih perlu memastikan sebanyak 42,000 tan metrik gula bertapis kasar dan halus berada di pasaran, selain memasarkan kedua-dua produk itu pada harga kawalan iaitu RM2.75 sekilogram bagi gula kasar dan RM2.85 sekilogram bagi gula halus.
“Rakyat tidak perlu bimbang, bekalan cukup dan harga tidak naik,” katanya.


Polis terima laporan dakwaan Azmin langgar SOP ziarah Aidilfitri

Ketua Polis Daerah Putrajaya ACP Mohd Fadzil Ali mengesahkan satu laporan polis diterima semalam berhubung dakwaan Menteri Perdagangan Antarabangsa dan Industri Mohamed Azmin Ali melanggar prosedur operasi standard (SOP) berkaitan larangan kunjung-mengunjung atau ziarah Aidilfitri.Beliau berkata laporan itu diterima pada 3 petang berhubung hantaran di Facebook atas nama Ummi Hafilda Ali yang tular di media sosial mendapat perhatian netizen yang mendakwa ahli keluarga Azmin merentas daerah dan berkumpul bagi meraikan sambutan Hari Raya Aidilfitri yang melanggar SOP perintah kawalan pergerakan (PKP) di bawah Peraturan 17 P.U (A) 225/2021.Fadzil berkata Azmin serta ahli keluarga, anggota Pasukan Gerakan Am yang bertugas di kediaman beliau dan pemilik akaun Facebook Ummi Hafilda Ali serta saksi-saksi yang lain akan dipanggil untuk memberikan keterangan bagi membantu siasatan.“Maklumat awal mendapati sambutan dan jamuan raya tersebut hanya dalam kalangan ahli keluarga Azmin yang mendiami kediaman tersebut.“Keterangan petugas yang menjaga pos kawalan kediaman rasmi tersebut juga mengesahkan pada13 Mei tiada pergerakan keluar masuk tetamu seperti yang didakwa dalam hantaran Facebook yang tular di media sosial,” katanya dalam kenyataan di Putrajaya hari ini.Kejadian tersebut didakwa berlaku pada 13 Mei lebih kurang 8 pagi di kediaman rasmi Azmin di Presint 10 di Putrajaya.Beliau turut menasihati pengguna media sosial yang lain supaya berhati-hati semasa mengeluarkan kenyataan atau komen yang boleh menjatuhkan imej, kredibiliti dan maruah seseorang ataupun jabatan.


Kerana Covid-19, taman tema air pertama Sarawak terabai

Di Bandar Baru Samariang yang terletak kira-kira 20km dari Kuching, beberapa bangunan yang dibina di tebing Sungai Batang Salak dilihat lengang dan sunyi.Segala-galanya sunyi dan gelap, malah jalan raya yang menghala ke arah bangunan itu juga kosong tanpa sebarang kenderaan.Pada satu ketika, kawasan itu adalah sebahagian daripada rancangan pembangunan besar-besaran di Petra Jaya yang dikenali sebagai Projek Bandar Peranginan Borneo Samariang.Projek pembinaan yang dirancang di kawasan seluas 500 ekar itu turut termasuk pusat konvensyen antarabangsa, pangsapuri servis, beberapa blok perumahan dan taman tema air.Kemudahan taman tema air yang suram tidak diselenggara dengan baik sepanjang dua tahun pandemik.Pembinaannya adalah sebagai sebuah tarikan pelancong ke Sarawak baik dari luar negara mahupun tempatan – namun ketika ini, semuanya tidak lagi beroperasi.Perubahan yang paling ketara di kawasan itu adalah taman tema airnya yang dilihat terabai.Ketika dibuka pada 2019, ia menjadi taman tema air yang pertama di Sarawak dan terbesar dalam negara.Menyediakan gelongsor besar berwarna-warni yang berpusing melalui beberapa pokok dan berakhir dengan kolam air, ia menjadi tarikan hiburan kepada kaum keluarga bagi menghabiskan hujung minggu dan cuti sekolah.Namun Covid-19 yang melanda pada 2020 mengubah segala-galanya.Penutupan dan sekatan pergerakan yang dilaksanakan di seluruh negara menyebabkan taman tema air itu sunyi tanpa pengunjung.Selepas dua tahun pandemik dan negara mula beralih ke fasa endemik, keadaannnya masih sunyi dan tidak berubah.Sebuah gelongsor berwarna-warni di sebalik pokok yang tidak diselenggarakan.Seorang warga tempatan yang dikenali sebagai Hakimi berkata taman itu sepatutnya dibuka semula pada awal tahun ini.“Tetapi sudah berbulan-bulan, tiada apa yang berubah,” tambahnya.“Ia sudah mula beroperasi tetapi kena tutup sebab sekatan pergerakan.”Amirah yang merupakan bekas pekerja di taman tema itu berkata pihak pengurusan beberapa kali berjanji mengenai pembukaan semula taman tema itu sebelum ini untuk menyelamatkan kemudahan yang sudah terbiar sekian lama itu.“Taman tema itu hanya ditutup kerana sekatan Covid-19,” katanya.“Sepanjang enam bulan ditutup, pihak pengurusan masih tidak berhentikan kami. Malah mereka terus membayar gaji kami walaupun dipotong separuh.”Namun disebabkan pendapatan yang hampir tiada akibat ketiadaan pengunjung selama berbulan-bulan, dia bimbang pihak pengurusan mungkin bergelut dengan masalah kewangan.“Saya dengar berita mereka akan buka semula tempat itu,” katanya.“Tetapi saya tidak fikir mereka boleh jalankan semula operasi taman tema itu lagi.”Kolam air yang satu ketika jernih kini keruh dan berlumut.Amirah berkata, salah seorang rakannya yang tinggal berhampiran juga pernah bekerja bersamanya di taman tema itu.“Dia kata ada beberapa syarikat datang meninjau tempat itu. Tetapi mereka hanya sekadar melawat. Selepas itu, tiada khabar berita.”Projek Bandar Peranginan Borneo Samariang yang dimiliki oleh Sensoria Group Bhd itu dimulakan pada 2018.Borneo Samariang Garden merupakan projek perumahannya termasuk ratusan unit pangsapuri servis dan 1,000 buah rumah dalam pelbagai fasa.Pembinaan kawasan perumahan itu sepatutnya berakhir pada 2019, tetapi ia tidak pernah berlaku.MalaysiaNow difahamkan sebilangan pemilik unit di kawasan itu kini tertekan kerana mereka sudah mula membayar ansuran rumah yang dibeli.Kerajaan Sarawak berkata sebelum ini akan mengambil alih pembangunan Borneo Samariang Garden.


Sorry.


Kerajaan pertimbang semula vaksinasi Pfizer kepada remaja

Kerajaan akan mempertimbangkan semula keputusannya sebelum ini untuk memberikan vaksin jenis Pfizer kepada golongan remaja, susulan laporan berlaku insiden kesan sampingan radang jantung dalam kalangan penerima terutamanya remaja lelaki.Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata, pihaknya bersama kementerian kesihatan (KKM) dan kementerian pendidikan, akan mengadakan mesyuarat untuk membincangkan isu berkenaan.“Kita sedang pantau perkembangan berkenaan kesan sampingan tersebut, tetapi ia tidak mengubah keputusan pemerolehan kita berkenaan Pfizer.“Cuma ia ada kaitan sedikit dengan keputusan, sama ada kita nak bagi Pfizer pada golongan remaja disebabkan insiden radang jantung dalam kalangan remaja lelaki agak tinggi,” katanya dalam sidang media perkembangan PICK semalam, yang turut disertai Menteri Kesihatan Dr Adham Baba.Khairy berkata, isu berkenaan kesan sampingan vaksin Pfizer telah dibentangkan oleh Jawatankuasa Jaminan Akses Bekalan Vaksin Covid-19 kepadanya dan Dr Adham.Terdahulu Agensi Ubat-Ubatan (FDA) Amerika Syarikat, merancang untuk mengemas kini garis panduan pemberian vaksin Covid-19 jenis Pfizer dan Moderna kepada remaja dan golongan muda, selepas menemui kemungkinan risiko radang jantung.Kerajaan pada 21 Jun lepas meluluskan pemberian vaksin Prizer kepada golongan kanak-kanak berusia 12 tahun dan ke atas.Ditanya adakah kerajaan bercadang mempercepatkan selang masa penerimaan dos kedua vaksin AstraZeneca dari 12 minggu kepada enam minggu terutamanya untuk warga emas, beliau berkata perkara itu akan diumumkan hari ini.Khairy yang juga Menteri Sains, Teknologi dan Inovasi berkata, kerajaan masih mempertimbangkan kaedah ‘mix and match’ dua jenis vaksin Covid-19.“Buat masa ini, anda akan diberikan dos kedua sama seperti dos pertama. Untuk AstraZeneca, dos kedua juga akan diberi AstraZeneca,” katanya.Sementara itu, diminta mengulas tweet Ketua Pengarah Kesihatan Dr Noor Hisham Abdullah berkenaan keberkesanan vaksin AstraZeneca dan Sinovac terhadap varian membimbangkan (VOC) Delta, Khairy berkata setakat ini semua vaksin Covid-19 yang digunakan di Malaysia, masih mampu memberi perlindungan kepada varian-varian Covid-19.“Walaupun mungkin terdapat varian dalam terma keberkesanan vaksin terhadap VOC Delta, ia (vaksin) masih melindungi anda. Jadi apapun vaksin yang ditawarkan, sila ambil vaksin itu. Vaksin (itu) yang kami berikan, akan berikan anda perlindungan daripada VOC,” katanya.Terdahulu, Dr Noor HIsham dalam ciapannya “Satu dos vaksin Pfizer atau AstraZeneca hanya menyediakan perlindungan antara 33 peratus daripada simptom varian Delta, dua dos memberikan perlindungan antara 88 peratus (Pfizer) dan 60 peratus (AstraZeneca), daripada simptom.”Dalam perkembangan lain Khairy berkata, kadar vaksinasi negara terus meningkat dan konsisten dengan purata pemberian suntikan vaksin sepanjang minggu lepas (21-27 Jun) yang juga terus meningkat 19% berbanding pada minggu sebelumnya (14-20 Jun).“Ini menunjukkan konsistensi dalam kadar vaksinasi yang kini sedang giat diperhebatkan,” katanya sambil menambah, pada Khamis lepas negara mencapai rekod baharu dengan catatan sebanyak 268,604 suntikan dos sehari.Dalam perkembangan lain, Khairy berkata satu unit khas ditubuh dengan kerjasama Badan Bertindak Imunisasi Covid-19 (CITF) dan Polis Diraja Malaysia (PDRM), bagi menyiasat aduan berkenaan penjualan vaksin dan janji temu susulan.“Saya telah bercakap dengan polis, dan mereka telah tubuhkan unit khas atau kerjasama bersama CITF bagi terus menyiasat dakwaan tersebut,” katanya.Khairy berkata pihaknya telah meminta pihak polis supaya segera bertindak, dan menahan individu yang didapati menjual dos vaksin dan slot janji temu di bawah PICK.Terdahulu, CITF membuat dua laporan kepada PDRM pada 14 dan 20 Jun, hasil aduan orang ramai mengenai dakwaan aktiviti penjualan vaksin.


Pelabur asing teruskan belian di Bursa Malaysia bagi 4 minggu berturut-turut

Dana asing mengekalkan pembelian bersih di Bursa Malaysia untuk minggu keempat berturut-turut, menyaksikan aliran masuk bersih RM451.7 juta untuk minggu berakhir 12 Ogos 2022, kata MIDF Research.
Jumlah itu adalah peningkatan sebanyak 16.4%  berbanding RM388.21 juta belian bersih yang direkodkan pada minggu sebelumnya, katanya dalam Laporan Aliran Dana mingguannya hari ini.
Minggu urus niaga itu bermula dengan belian bersih dana asing pada Isnin dan Selasa masing-masing berjumlah RM530,000 dan RM15.8 juta.
Walaupun inflasi di Amerika Syarikat masih menimbulkan kebimbangan pada Rabu, dana asing yang dijual bersih hanya berjumlah -RM3.8 juta dan merupakan satu-satunya hari jualan bersih oleh pelabur asing.
MIDF Research berkata sebahagian besar pembelian bersih berlaku pada Khamis dan Jumaat masing-masing mencatatkan RM232.9 juta dan RM206.2 juta selepas pengumuman data inflasi AS yang lebih rendah daripada jangkaan dan keluaran dalam negara kasar (KDNK) Malaysia yang lebih kukuh.
Sementara itu, institusi tempatan terus menjadi penjual bersih untuk minggu kelima pada kadar -RM573 juta, lebih dua kali ganda daripada jumlah minggu sebelumnya iaitu -RM266.9 juta.
Institusi tempatan telah menjadi penjual bersih selama lapan hari dagangan berturut-turut sejak 3 Ogos.
Peruncit tempatan mengubah arah aliran jualan bersih mereka dalam tempoh tiga minggu dengan belian bersih RM121.3 juta untuk minggu berkenaan.
Mereka adalah pembeli bersih dari Isnin hingga Rabu serta Jumaat dan menjadi penjual bersih pada hari Khamis.
Sehingga kini, dana antarabangsa telah menjadi pembeli bersih selama 21 daripada 32 minggu tahun 2022, dengan jumlah aliran masuk bersih sebanyak RM7.11 bilion.
Institusi tempatan adalah penjual bersih selama 25 daripada 32 minggu, dengan jumlah aliran keluar bersih sebanyak -RM8.8 bilion.
Peruncit tempatan telah menjadi pembeli bersih selama 20 daripada 32 minggu tahun 2022.
Setakat tahun ini, mereka telah menjadi pembeli bersih dengan merekodkan RM1.7 bilion.
Dari segi penyertaan, terdapat peningkatan dalam purata nilai dagangan harian (ADTV) dalam kalangan tempatan pelabur institusi sebanyak 1.05%.
Pengurangan dalam ADTV dilihat dalam kalangan pelabur asing dan peruncit tempatan masing-masing sebanyak -3.57% dan -3.36%.


Kes harian turun ke paras 2,200, 2 lagi terkorban

2,234  kes baru Covid-19 direkodkan semalam menjadikan jumlah keseluruhan sebanyak 4,948,817 kes.
Sebanyak 3,836 pesakit turut dilaporkan sembuh, menjadikan jumlah keseluruhan kes sembuh sebanyak 4,882,664.
Ketika ini, 29,605 kes aktif direkodkan di mana 27,666 atau 93.5% daripadanya menjalani kuarantin kendiri.
Tiada pesakit di pusat kuarantin sementara 1,848 (6.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 91 kes dan 57 daripadanya memerlukan bantuan alat pernafasan.
Dua lagi kes kematian dicatatkan menjadikan keseluruhan korban akibat wabak itu sebanyak 36,548 orang.


Selepas Agong isytihar darurat, Nazri Aziz umum tarik sokongan kepada kerajaan

Beberapa jam selepas Agong mengisytiharkan darurat, Ahli Parlimen Padang Rengas, Nazri Aziz daripada Umno memutuskan untuk menarik semula sokongan terhadap kerajaan Perikatan Nasional (PN).“Atas mandat yang diberikan bahagian saya dan Majlis Tertinggi Umno, maka saya pada hari ini hendak mengumumkan saya Mohd Nazri Aziz Ketua Umno Padang Rengas merangkap ahli Parlimen BN dengan rasminya menarik sokongan yang diberikan kepada Muhyiddin Yassin.“Ia satu keputusan yang sudah lama difikirkan dan keputusan terbaik untuk parti saya.“Kita tidak boleh menentukan bila PRU tetapi dengan menarik sokongan makanya kerajaan sudah tidak ada sokongan apabila hanya mempunyai 109 sahaja,” katanya pada sidang media di Kuala Lumpur hari ini.Katanya perdana menteri juga dilihat agak panik mungkin sudah tahu perancangan beberapa ahli Parlimen Umno untuk menarik sokongan bagi membolehkan Pilihan Raya Umum Ke-15 (PRU15) diadakan.“Ia memang darurat politik sebab jika kesihatan kita oleh guna pakai PKP.“Tapi saya nak beritahu saya tidak minta PRU serta-merta. Orang yang tak suka akan sengaja cetuskan provokasi. Cuma saya nak bagi tahu kerajaan ini sudah runtuh,” katanya.Nazri berkata, meskipun vaksin akan tiba akhir bulan depan tetapi ia terpulang kepada Agong untuk memutuskan membubarkan Parlimen bagi memberi laluan kepada PRU15 diadakan.“Saya tidak boleh mengagak bila-bila pun boleh. Saya boleh tunggu sehingga enam bulan. Tiada masalah.“Apa yang penting adalah beri peluang kepada rakyat untuk mengundi dan jika BN memang kita akan bodek rakyat lebih bagus daripada apa yang dilakukan oleh Bersatu.”Katanya keputusan yang dibawa oleh semua Umno bahagian sudah diterima oleh Majlis Tertinggi (MT) tetapi secara formal ia akan dibawa ke Perhimpunan Agung Umno (PAU) 31 Januari ini.“Keputusan menolak Bersatu dalam PRU15 sudah menjadi pendirian parti kerana MT sudah menerima usul ini, ia dibawa ke PAU sekadar untuk formaliti.”


PRK Gerik perlu diadakan selari ketetapan Perlembagaan, Umno Perak

Pilihan Raya Kecil (PRK) Parlimen Gerik perlu diadakan kerana kekosongan kerusi kawasan itu berlaku dalam tempoh tiga tahun pertama selepas Pilihan Raya Umum ke-14 (PRU14) yang diadakan pada Mei 2018, kata Pengerusi Badan Perhubungan Umno Perak, Saarani Mohamad.Beliau berkata perkara itu termaktub dalam Perlembagaan Persekutuan yang perlu dipatuhi dan pihaknya tidak mempunyai masalah jika berlaku pertandingan dalam PRK Gerik.“Kita tiada masalah dari segi persiapan kerana Umno Gerik telah membuat persiapan bagi menghadapi PRU15, jadi ini boleh diguna pakai jika ada PRK Gerik,” katanya ketika ditemui media selepas menghadiri solat jenazah Ahli Parlimen Gerik, Hasbullah Osman di Masjid Jamek Gerik, hari ini.Hasbullah, 63, yang juga Ketua Umno Bahagian Gerik meninggal dunia 6.40 petang semalam di Hospital Raub, Pahang, meninggalkan dua balu iaitu Rosmawati Ariffin, 58, dan Zaini Abu Bakar, 29, serta lapan anak berumur dua bulan hingga 34 tahun.Parlimen Gerik mempunyai dua kawasan Dewan Undangan Negeri (DUN) iaitu Temenggor dan Pengkalan Hulu.Beliau sebelum ini merupakan Ahli Dewan Undangan Negeri (Adun) Temenggor selama dua penggal bermula pada PRU11.Hasbullah yang dilahirkan di Hospital Gerik pada 17 Feb 1957 memulakan kerjaya sebagai seorang guru di Sekolah Menengah Sultan Idris Shah sejurus selepas menamatkan pengajian di Maktab Perguruan Persekutuan Pulau Pinang (M4P) pada 1979 dan dipinjamkan menjadi setiausaha sulit kepada beberapa timbalan menteri sebelum bersara daripada sektor awam pada 1999.Sementara itu, Saarani berkata kehilangan Hasbullah sangat dirasai kerana kedua-dua mereka mempunyai hubungan yang akrab memandangkan pernah bertugas sebagai guru di sekolah sama pada 1982.“Hasbullah mengajar pada waktu pagi dan saya mengajar pada waktu petang. Saya tinggal di kuarters guru dan Hasbullah yang tinggal dengan ibunya sering datang ke rumah saya.”Katanya hubungan akrab mereka berterusan hingga ke arena politik apabila Allahyarham Hasbullah kini menjadi timbalannya dalam Badan Perhubungan Umno Negeri.“Saya menerima berita sedih kematian Hasbullah ketika dalam perjalanan ke Kuala Lumpur semalam. Saya sedih kehilangan seorang sahabat dan pembantu, dan sudah tentu kita merinduinya.”


Zahid mahu usaha penyelesaian jangka panjang masalah banjir dimulakan segera

Usaha penyelesaian jangka panjang dalam menangani masalah banjir perlu dimulakan segera termasuk penyediaan tebatan banjir secara holistik, kata Timbalan Perdana Menteri Ahmad Zahid Hamidi.
"Penyelesaian jangka panjang perlu dibuat segera supaya biar selebat manapun hujan, banjir dapat diuruskan dengan baik," katanya dalam sidang media selepas mempengerusikan Mesyuarat Jawatankuasa Pengurusan Bencana Pusat semalam.
Beliau berkata biarpun kerajaan dimaklumkan ia akan membabitkan kos yang tersangat besar termasuk projek tebatan banjir bernilai RM15 bilion yang sudah dilaksanakan pentadbiran terdahulu namun apabila siap kelak, ia bakal membabitkan pengurusan banjir sepanjang tempoh sehingga tahun 2100.
"Bagi kawasan yang muka buminya di bawah aras laut, ia hendaklah juga diselesaikan dengan cara jangka panjang kerana masalah banjir termenung ini berlaku di banyak tempat di negara kita.
"Kami telah meminta supaya koordinasi dilakukan dengan pihak Jabatan Pengairan dan Saliran agar penyelesaian kepada pemasalahan ini dapat dilakukan dengan segera kerana ia melibatkan berlaku permasalahan pertumbuhan ekonomi dan masalah pencarian kehidupan oleh masyarakat yang terlibat di kawasan banjir termenung berkenaan," katanya.
Zahid berkata kerajaan juga akan melibatkan sukarelawan untuk bersama-sama menangani dan membantu pengurusan banjir.
"Kami buat pertama kali menjadikan badan sukarela atau sukarelawan untuk bersama-sama dengan jawatankuasa (bencana pusat) dan kita mahu di peringkat nasional, negeri, daerah dan pusat pemindahan sementara dapat diterlibatkan bukan saja mengurangkan beban tugas tapi melihat keberkesanan kepada menyelesaikan masalah-masalah banjir terutama kepada mangsa," katanya.


Thailand bimbang peningkatan obesiti dalam kalangan kanak-kanak

Hampir 10% kanak-kanak di Thailand mengalami obesiti dan situasi ini dijangka menjadi lebih teruk andai ibu bapa dan guru gagal meningkatkan kesedaran mengenai pemakanan dalam kalangan golongan muda, menurut Kementerian Kesihatan.
Pusat Data Kesihatan kementerian menyatakan bahawa sebanyak 9.1% kanak-kanak berumur 0 hingga 5 tahun mempunyai berat badan berlebihan, manakala 13.4% melibatkan mereka yang berumur 6 hingga 14 tahun dan 13.2% dalam kalangan yang berumur 15 hingga 18 tahun, lapor Agensi Berita Vietnam (VNA).
Persekutuan Obesiti Sedunia meramalkan bahawa kadar obesiti dalam kalangan kanak-kanak dijangka meningkat dua kali ganda antara 2020 dan 2035.
Laporan mengenai diet kanak-kanak Thailand mendapati satu pertiga mengambil makanan ringan dan minuman manis setiap hari dan hampir 30% bebas memilih makanan berdasarkan pilihan mereka.
Ketua Jabatan Kesihatan Dr Suwannachai Wattanayingcharoenchai berkata anak muda mudah terdedah kepada makanan yang mengandungi kandungan lemak, gula dan garam yang tidak sihat.
Beliau mencadangkan ibu bapa dan sekolah harus mendidik mereka cara untuk memilih makanan dan memupuk kesedaran mengenai kesan buruk diet yang tidak sihat kepada kesihatan.


Kerajaan terima RM336 juta wang berkait 1MDB daripada Deloitte PLT

Kerajaan telah menerima RM336 juta (AS$89 juta) bayaran daripada Deloitte PLT yang merupakan sebahagian daripada penyelesaian berkaitan 1Malaysia Development Berhad (1MDB) yang telah didepositkan ke Akaun Amanah Mendapatkan Kembali Aset, menurut satu kenyataan kementerian kewangan (MOF).Dalam satu kenyataan, MOF memaklumkan jumlah dalam akaun amanah tersebut akan digunakan untuk melunaskan baki hutang 1MDB dan SRC International.“Sehingga kini, Akaun Amanah berkenaan- di bawah seliaan Jabatan Akauntan Negara- telah menerima sebanyak RM16.386 bilion dana yang disita dan dipulangkan berkaitan 1MDB.“Jumlah di dalam Akaun Amanah tersebut akan digunakan untuk melunaskan baki hutang 1MDB dan SRC. Baki ini tidak termasuk jumlah penyelesaian sebanyak RM2.83 bilion yang akan diterima dari Kumpulan Ambank dalam masa terdekat,” menurut kenyataan itu.Tambah MOF, kerajaan telah melunaskan sebanyak RM12.54 bilion hutang 1MDB dan RM3.1 bilion hutang SRC. Setakat 31 Mei 2021, baki hutang merangkumi prinsipal dan kupon, keuntungan atau faedah bagi bon, sukuk dan pinjaman berjangka, adalah sebanyak RM39.66 bilion bagi 1MDB dan RM2.57 bilion bagi SRC.Menjelaskan mengenai baki semasa akaun amanah itu, Menteri Kewangan Tengku Zafrul Tengku Aziz menyatakan ia hanya cukup untuk melunaskan prinsipal dan faedah hutang 1MDB untuk tahun ini dan tahun depan.“Setelah semua dana Akaun Amanah digunakan, kerajaan masih perlu menanggung obligasi bayaran baki hutang 1MDB memandangkan hutang tersebut adalah disokong oleh kerajaan melalui jaminan kerajaan dan surat sokongan semasa hutang-hutang ini diterbitkan,” katanya.Beliau memaklumkan usaha pemulihan aset 1MDB dan SRC oleh kerajaan akan menumpukan kepada pihak-pihak yang telah menyebabkan kerugian kepada 1MDB dan SRC, termasuk pihak-pihak yang telah menerima wang SRC yang disamarkan sebagai aktiviti kebajikan.“Semua yang terlibat akan dipertanggungjawabkan sepenuhnya atas salah laku melalui penglibatan di dalam 1MDB atau SRC,” jelas kenyataan itu.


Akhirnya, Tony Fernandes sendiri terpaksa pertahan AirAsia

Tony Fernandes baru-baru ini terpaksa mempertahankan syarikatnya AirAsia sendiri daripada aduan penumpang yang tidak berpuas hati terhadap layanan diberikan syarikat penerbangan tambang murah itu.
Fernandes yang merupakan ketua pegawai eksekutif Capital A Berhad, syarikat induk kepada AirAsia, pada Ahad lalu memuat naik posting di Instagram bagi memperkenalkan "Ask Bo", chatbot terbaru AirAsia menggantikan AVA yang diperkenalkan pada 2019.
Kemudian, beliau menerima komen daripada seorang penumpang, T Buventiran yang menyifatkan Ask Bo sebagai tiada beza dengan AVA sebelum ini selain meluahkan rasa kecewa terhadap syarikat penerbangan itu susulan isu penangguhan penerbangan.
"Lakukan penambah baikan pada perkara yang perlu ditambah baik terlebih dahulu," tulis Buventiran.
Fernandes kemudian menafikan dakwaan Buventiran lalu meminta dia mengemukakan bukti terhadap dakwaannya sebelum menyatakan ketepatan penerbangan AirAsia kini berada di paras terbaik.
"@buven_thiru salah sama sekali. Dan normal. Sila buktikan bila anda menggunakannya supaya saya boleh lihat kenapa ia tiada beza.
"Silap jelaskan penerbangan mana yang ditunda. Ketepatan waktu kami di paras terbaik," tulis Fernandes ketika membalas komen Buventiran.
Buventiran kemudian memberi butiran mengenai penerbangan ke Pulau Langkawi yang sepatutnya berlepas dari Lapangan Terbang Antarabangsa Kuala Lumpur 2 (klia2) pada jam 7.10 petang pada 16 Februari lalu.
Fernandes kemudian mengesahkan penangguhan penerbangan itu sebelum memohon maaf dan menjelaskan kelewatan itu berpunca daripada isu enjin selepas tiba dari China.
"Ia berlaku dan saya minta maaf. Kami bukan sengaja melewatkan penerbangan," tulisnya lagi.

Ruangan komen itu kemudian dimeriahkan apabila ramai pengguna turut menegur Fernandes supaya lebih "ambil tahu" isu yang sedang membelenggu AirAsia terutama melibatkan perkhidmatan pelanggan dan isu penangguhan penerbangan.
Pemeriksaan MalaysiaNow mendapati perbualan itu dipadamkan dalam posting tersebut, tetapi masih ada lagi beberapa pengguna yang terus meluahkan rasa tidak puas hati.
Bercakap dengan MalaysiaNow, Buventiran berkata, itu bukan satu-satunya insiden yang dihadapi ketika berurusan dengan AirAsia.
Menurutnya, pada 21 November tahun dia telah menempah dua tiket penerbangan dua hala dari Kuala Lumpur ke Alor Setar menaiki Malaysia Airlines menggunakan platform AirAsia.
Tiket penerbangan itu dibelikan untuk ibu bapanya dan ia dijadual berlepas pada 27 November 2022.
Namun begitu, Buventiran menghadapi masalah untuk mendaftar masuk ibu bapanya dan dia bergegas ke KLIA untuk mendapatkan penjelasan daripada Malaysia Airlines.
"Saya kemudian dimaklumkan bahawa tempahan ini dikendalikan oleh AirAsia dan saya perlu ke perkhidmatan pelanggan syarikat penerbangan itu di klia2.
"Saya terkejut apabila dimaklumkan bahawa kegagalan ini disebabkan akaun saya digodam.
"Bagaimana ini boleh berlaku? Ini adalah perkara serius. Jelas sekali ini menunjukkan penumpang terdedah dengan risiko siber apabila menggunakan platform AirAsia," katanya.
Mengulas lanjut, Buventiran berkata, dia terpaksa menunggu di klia2 hampir dua jam untuk mendapatkan penyelesaian daripada pihak AirAsia yang akhirnya bersetuju memberi penerbangan ganti kepada ibu bapanya pada keesokan hari.
"Malang sekali, penerbangan itu juga ditunda seketika.
“Tetapi ia tetap terbang pada hari sama," tambahnya.
MalaysiaNow cuba menghubungi AirAsia untuk mendapatkan maklum balas, akan tetapi masih belum berjaya.


Jangkitan harian catat 160 kes, tiada kematian

Sejumlah 160 kes baru Covid-19 direkodkan semalam menjadikan jumlah keseluruhan sebanyak 5,039,486 kes.
Sebanyak 358 pesakit turut dilaporkan sembuh, menjadikan jumlah keseluruhan kes sembuh sebanyak 4,993,134.
Ketika ini, 9,401 kes aktif direkodkan di mana 9,068 atau 96.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 324 (3.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak sembilan kes dan empat daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,951 orang.


Amir Hamzah dilantik sebagai CEO baru KWSP

Kumpulan Wang Simpanan Pekerja (KWSP) hari ini mengumumkan pelantikan Amir Hamzah Azizan sebagai ketua pegawai elsekutif (CEO) yang baru bagi menggantikan Tunku Alizakri Alias.KWSP berkata, pelantikan ini berkuat kuasa pada 1 Mac, 2021.Alizakri memegang jawatan itu sejak 20 Ogos, 2018.Amir sebelum ini merupakan presiden dan CEO kepada Tenaga Nasional Berhad (TNB) dengan pengalaman 25 tahun bersama pelbagai syarikat.“Bagi pihak KWSP, saya menyampaikan setinggi-tinggi penghargaan kepada Tunku Alizakri atas perkhidmatan baiknya kepada KWSP,” kata KWSP dalam satu kenyataan hari ini.